title: Deċiżjoni tal-Kunsill 2008/975/PESK tat- 18 ta’ Diċembru 2008 li tistabbilixxi mekkaniżmu sabiex jiġi amministrat il-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta’ difiża (Athena)

text:
               23.12.2008

               MT

               Il-Ġurnal Uffiċjali ta’ l-Unjoni Ewropea

               L 345/96

         DEĊIŻJONI TAL-KUNSILL 2008/975/PESK
   tat-18 ta’ Diċembru 2008
   li tistabbilixxi mekkaniżmu sabiex jiġi amministrat il-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta’ difiża (Athena)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 13(3) u l-Artikolu 28(3) tiegħu,
   Billi:

               (1)

               Il-Kunsill Ewropew, li ltaqa’ f’Helsinki fl-10 u l-11 ta’ Diċembru 1999, ftiehem b’mod partikolari li, “waqt li jikkoperaw volontarjament f’operazzjonijiet immexxija mill-UE, l-Istati Membri għandhom ikunu jistgħu, mill-2003 ’l hawn, jiskjeraw fi żmien 60 jum, u jmantnu għal tal-inqas sena, forzi militari ta’ minn 50 000 sa 60 000 persuna, kapaċi għall-firxa sħiħa tal-kompiti ta’ Petersberg”.

               (2)

               Fis-17 ta’ Ġunju 2002, il-Kunsill approva l-metodi tal-finanzjament ta’ operazzjonijiet immexxija mill-Unjoni Ewropea tal-immaniġġar ta’ kriżijiet li jkollhom implikazzjonijiet militari jew ta’ difiża.

               (3)

               Il-Kunsill fil-konklużjonijiet tiegħu tal-14 ta’ Mejju 2003 kkonferma l-ħtieġa ta’ kapaċità ta’ reazzjoni rapida, b’mod partikolari għal kompiti umanitarji u ta’ salvataġġ.

               (4)

               Il-Kunsill Ewropew, li ltaqa’ f’Tessaloniki fid-19 u l-20 ta’ Ġunju 2003, laqa’ l-konklużjonijiet laqgħa tal-Kunsill fid-19 ta’ Mejju 2003, fejn b’mod partikolari ġiet ikkonfermata l-ħtieġa ta’ kapaċità ta’ reazzjoni rapida militari tal-Unjoni Ewropea.

               (5)

               Fit-22 ta’ Settembru 2003, il-Kunsill iddeċieda li l-Unjoni Ewropea għandha takkwista l-kapaċità flessibbli sabiex tamministra l-finanzjament tal-ispejjeż komuni ta’ operazzjonijiet militari ta’ kwalunkwe skala, komplessità jew urġenza, b’mod partikolari bl-istabbiliment, sal-1 ta’ Marzu 2004, ta’ mekkaniżmu ta’ finanzjament permanenti sabiex jassumi l-inkarigu tal-finanzjament tal-ispejjeż komuni ta’ kwalunkwe operazzjoni militari futura tal-Unjoni.

               (6)

               Fit-23 ta’ Frar 2004, il-Kunsill adotta d-Deċiżjoni 2004/197/PESK li tistabbilixxi mekkaniżmu sabiex tamministra l-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta’ difiża (1) (ATHENA) Din id-Deċiżjoni ġiet emendata kemm-il darba wara dan. Il-Kunsill għalhekk ikkodifika din id-Deċiżjoni billi adotta d-Deċiżjoni 2007/384/PESC fl-14 ta’ Mejju 2007 (2).

               (7)

               Il-Kumitat Militari tal-UE ddefinixxa fid-dettall il-kunċett ta’ Risposta Rapida Militari tal-UE fir-Rapport tiegħu tat-3 ta’ Marzu 2004. Huwa ddefinixxa ulterjorment il-kunċett ta’ Gruppi ta’ Battalja tal-UE fl-14 ta’ Ġunju 2004.

               (8)

               Il-Kunsill Ewropew fis-17 ta’ Ġunju 2004 approva Rapport dwar il-PESD li ssottolinja li l-ħidma fuq il-kapaċitajiet ta’ Risposta Rapida tal-UE għandha titmexxa ’l quddiem bil-ħsieb ta’ kapaċità operattiva inizjali sal-bidu tal-2005.

               (9)

               Fid-dawl ta’ dawn l-iżviluppi, il-prefinanzjament ta’ operazzjonijiet militari tal-UE għandu jiġi mtejjeb. L-iskema l-ġdida għall-prefinanzjament hija għaldaqstant maħsuba l-ewwelnett għall-operazzjonijiet ta’ Risposta Rapida.

               (10)

               Il-Kunsill jiddeċiedi fuq bażi ta’ każ b’każ jekk operazzjoni għandhiex implikazzjonijiet militari jew ta’ difiża, fis-sens tal-Artikolu 28(3) tat-Trattat.

               (11)

               Fit-tieni subparagrafu tat-tielet paragrafu tal-Artikolu 28(3) tiegħu, it-Trattat jipprevedi li l-Istati Membri, li r-rappreżentanti tagħhom fil-Kunsill ikunu għamlu dikjarazzjoni formali skont it-tieni subparagrafu tal-Artiklu 23(1) tiegħu, ma għandhomx ikunu obbligati jikkontribwixxu għall-finanzjament tal-operazzjoni konċernata li jkollha implikazzjonijiet militari jew ta’ difiża.

               (12)

               Konformement mal-Artikolu 6 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u l-implimentazzjoni tad-deċiżjonijiet u l-azzjonijiet tal-Unjoni Ewropea li jkollhom implikazzjonijiet ta’ difiża, u d-Danimarka ma tipparteċipax fil-finanzjament tal-mekkaniżmu.

               (13)

               F’konformità mal-Artikolu 43 tad-Deċiżjoni 2007/384/PESK, il-Kunsill ipproċeda għar-reviżjoni ta’ din id-Deċiżjoni u qabel li jsirulha xi emendi.

               (14)

               Għal raġunijiet ta’ ċarezza, għandha titħassar id-Deċiżjoni 2007/384/PESK u tiġi sostitwita b’Deċiżjoni ġdida,

         IDDEĊIEDA KIF ĠEJ:
   Artikolu 1
   Definizzjonijiet
   Għall-finijiet ta’ din id-Deċiżjoni:

               (a)

               “Stati Membri parteċipanti” tfisser l-Istati Membri tal-Unjoni Ewropea, ħlief id-Danimarka;

               (b)

               “Stati kontribwenti” tfisser l-Istati Membri li jikkontribwixxu għall-finanzjament tal-operazzjoni militari in kwistjoni konformement mal-Artikolu 28(3) tat-Trattat dwar l-Unjoni Ewropea u l-Istati terzi li jikkontribwixxu għall-finanzjament tal-ispejjeż komuni ta’ din l-operazzjoni skont il-ftehim bejniethom u mal-Unjoni Ewropea;

               (c)

               “operazzjonijiet” tfisser l-operazzjonijiet tal-Unjoni Ewropea li jkollhom implikazzjonijiet militari jew ta’ difiża;

               (d)

               “azzjonijiet militari ta’ appoġġ” tfisser l-operazzjonijiet tal-Unjoni Ewropea, jew partijiet minnhom, deċiżi mill-Kunsill b’appoġġ għal Stat terz jew organizzazzjoni terza, li jkollhom implikazzjonijiet militari jew ta’ difiża, iżda li ma jkunux taħt l-awtorità tal-Kwartieri Ġenerali tal-Unjoni Ewropea.

         KAPITOLU 1
   MEKKANIŻMU
   Artikolu 2
   Stabbiliment ta’ mekkaniżmu
   1.   Huwa b’dan stabbilit mekkaniżmu sabiex jiġi amministrat il-finanzjament tal-ispejjeż komuni ta’ operazzjonijiet.
   2.   Il-mekkaniżmu għandu jissejjaħ ATHENA.
   3.   ATHENA għandha taġixxi f’isem l-Istati Membri parteċipanti jew, fir-rigward tal-operazzjonijiet speċifiċi, f’isem l-Istati kontribwenti kif definit fl-Artikolu 1.
   Artikolu 3
   Kapaċità ġuridika
   Bil-ħsieb tal-ġestjoni amministrattiva tal-finanzjament ta’ operazzjonijiet tal-Unjoni Ewropea b’implikazzjonijiet militari jew ta’ difiża, ATHENA għandha jkollha l-kapaċità ġuridika meħtieġa, b’mod partikolari, sabiex iżżomm kont bankarju, takkwista, iżżomm jew tiddisponi minn proprjetà, tidħol f’kuntratti u arranġamenti amministrattivi u tkun parti minn proċedimenti legali. ATHENA m’għandux ikollha skop ta’ profitt.
   Artikolu 4
   Koordinazzjoni ma’ partijiet terzi
   Sa fejn ikun meħtieġ sabiex twettaq il-kompiti tagħha, u konformement mal-objettivi u l-linji politiċi tal-Unjoni Ewropea, ATHENA għandha tikkoordina l-attivitajiet tagħha mal-Istati Membri, mal-istituzzjonijiet Komunitarji u mal-organizzazzjonijiet internazzjonali.
   KAPITOLU 2
   STRUTTURA ORGANIZZATIVA
   Artikolu 5
   Korpi amministrattivi u persunal
   1.   ATHENA għandha tkun amministrata, taħt l-awtorità ta’ Kumitat Speċjali minn:

               (a)

               l-amministratur;

               (b)

               il-kmandant ta’ kull operazzjoni, fir-rigward tal-operazzjoni li hu jikkmanda (minn hawn ’il quddiem imsejjaħ il- “kmandant tal-operazzjoni”);

               (c)

               l-uffiċjal tal-kontabbiltà.

         2.   ATHENA għandha tuża l-istrutturi amministrattivi eżistenti tal-Unjoni Ewropea sa fejn ikun l-aktar possibbli. ATHENA għandha tirrikorri għall-persunal li jkun sar disponibbli kif meħtieġ mill-istituzzjonijiet tal-Unjoni Ewropea jew li jkun sekondat mill-Istati Membri.
   3.   Is-Segretarju Ġenerali tal-Kunsill jista’ jipprovdi l-persunal meħtieġ lill-amministratur jew lill-uffiċjal tal-kontabbiltà sabiex dawn iwettqu l-funzjonijiet tagħhom, li jistgħu jkunu abbażi ta’ proposta minn Stat Membru parteċipant.
   4.   Il-korpi u l-persunal ta’ ATHENA għandhom ikunu attivati fuq il-bażi tal-ħtiġijiet operattivi.
   Artikolu 6
   Kumitat Speċjali
   1.   Huwa b’dan stabbilit Kumitat Speċjali magħmul minn rappreżentant wieħed ta’ kull Stat Membru parteċipanti (minn hawn ’il quddiem “il-Kumitat Speċjali”). Il-Kummissjoni għandha tattendi l-laqgħat tal-Kumitat Speċjali mingħajr ma tieħu sehem fil-voti tiegħu.
   2.   ATHENA għandha tkun amministrata taħt l-awtorità tal-Kumitat Speċjali.
   3.   Meta l-Kumitat Speċjali jkun qiegħed jiddiskuti l-finanzjament tal-ispejjeż komuni ta’ operazzjoni partikolari:

               (a)

               il-Kumitat Speċjali għandu jkun magħmul minn rappreżentant wieħed ta’ kull Stat Membru kontribwenti;

               (b)

               ir-rappreżentanti tal-Istati terzi kontribwenti għandhom jipparteċipaw fil-proċedimenti tal-Kumitat Speċjali. Huma la għandhom jieħdu sehem u lanqas ikunu preżenti fil-voti tiegħu;

               (c)

               il-kmandant tal-operazzjoni jew ir-rappreżentant tiegħu għandu jipparteċipa fil-proċedimenti tal-Kumitat Speċjali, mingħajr ma jieħu sehem fil-voti tiegħu.

         4.   Il-Presidenza tal-Kunsill tal-Unjoni Ewropea għandha ssejjaħ u tippresjedi l-laqgħat tal-Kumitat Speċjali. L-amministratur għandu jipprovdi s-segretarjat għall-Kumitat Speċjali. Hu għandu jfassal il-minuti tar-riżultat tad-diskussjonijiet Kumitat. Hu ma għandux jieħu sehem fil-voti tiegħu.
   5.   L-uffiċjal tal-kontabbiltà għandu jipparteċipa kif meħtieġ fil-proċedimenti tal-Kumitat Speċjali, mingħajr ma jieħu sehem fil-voti tiegħu.
   6.   Jekk Stat Membru parteċipant, l-amministratur jew il-kmandant tal-operazzjoni jitlob hekk, il-Presidenza għandha ssejjaħ lill-Kumitat Speċjali fi żmien mhux aktar minn 15-il jum.
   7.   L-amministratur għandu jinforma kif dovut lill-Kumitat Speċjali dwar kwalunkwe pretensjoni jew argument indirizzati lill-ATHENA.
   8.   Il-Kumitat Speċjali għandu jiddeċiedi b’mod unanimu bejn il-membri tiegħu, b’kont meħud tal-kompożizzjoni tiegħu kif definit fil-paragrafi 1 u 3. Id-deċiżjonijiet tiegħu għandhom ikunu vinkolanti.
   9.   Il-Kumitat Speċjali japprova l-baġits kollha, filwaqt li jikkonsidra l-ammonti relevanti ta’ referenza, u ġeneralment jeserċita l-kompetenzi previsti fl-Artikoli 19, 20, 21, 22, 25, 26, 28, 30, 32, 33, 37, 38, 39, 40, 41 u 42.
   10.   Il-Kumitat Speċjali għandu jkun informat mill-amministratur, il-kmandant tal-operazzjoni u l-uffiċjal tal-kontabbiltà kif previst fid-Deċiżjoni preżenti.
   11.   It-test tal-atti approvati mill-Kumitat Speċjali taħt l-Artikoli 19, 20, 21, 22, 23, 25, 28, 30, 32, 33, 39, 40, 41 u 42 għandu jiġi ffirmat mill-President Kumitat Speċjali fil-ħin tal-approvazzjoni tagħhom u mill-amministratur.
   Artikolu 7
   Amministratur
   1.   Is-Segretarju Ġenerali tal-Kunsill, wara li jkun informa lill-Kumitat Speċjali, għandu jaħtar lill-amministratur u mill-inqas deputat amministratur wieħed għal perijodu ta’ tliet snin.
   2.   L-amministratur għandu jwettaq id-dmirijiet tiegħu f’isem ATHENA.
   3.   L-amministratur:

               (a)

               għandu jfassal u jippreżenta kull abbozz ta’ baġit lill-Kumitat Speċjali. It-taqsima għan-nefqa għal operazzjoni fi kwalunkwe abbozz ta’ baġit għandha titfassal abbażi ta’ proposta mill-kmandant tal-operazzjoni;

               (b)

               għandu jadotta l-baġits wara l-approvazzjoni tagħhom mill-Kumitat Speċjali;

               (c)

               għandu jkun l-uffiċjal awtorizzanti għad-dħul, għall-ispejjeż komuni li jkunu saru fit-tħejjija għal, jew bħala segwitu ta’, operazzjonijiet u spejjeż komuni operattivi li jkunu saru barra mill-fażi attiva tal-operazzjoni;

               (d)

               għandu, rigward id-dħul, jimplimenta l-arranġamenti finanzjarji magħmula ma’ partijiet terzi fir-rigward finanzjament tal-ispejjeż komuni tal-operazzjonijiet militari tal-Unjoni.

         4.   L-amministratur għandu jiżgura li jkun hemm konformità mar-regoli stabbiliti bid-Deċiżjoni preżenti, u li d-deċiżjonijiet Kumitat Speċjali jkunu applikati.
   5.   L-amministratur għandu jkun awtorizzat li jadotta kwalunkwe miżura li hu jqis meħtieġa għall-implimentazzjoni tan-nefqa finanzjata permezz ta’ ATHENA. Hu għandu jinforma lill-Kumitat Speċjali b’dan.
   6.   L-amministratur għandu jikkoordina l-ħidma dwar kwistjonijiet finanzjarji relatati mal-operazzjonijiet militari tal-Unjoni. Hu għandu jkun il-punt ta’ kuntatt mal-amministrazzjonijiet nazzjonali u, skont il-każ, mal-organizzazzjonijiet internazzjonali dwar dawn il-materji.
   7.   L-amministratur għandu jkun responsabbli quddiem il-Kumitat Speċjali.
   Artikolu 8
   Kmandant tal-operazzjoni
   1.   Il-kmandant tal-operazzjoni għandu jwettaq id-dmirijiet tiegħu f’isem ATHENA fir-rigward tal-finanzjament tal-ispejjeż komuni tal-operazzjoni li hu jikkmanda.
   2.   Għall-operazzjoni li hu jikkmanda, il-kmandant tal-operazzjoni għandu:

               (a)

               jibgħat lill-amministratur il-proposti tiegħu għat-taqsima tan- “nefqa – spejjeż komuni operattivi” tal-abbozz ta’ baġits;

               (b)

               bħala uffiċjal awtorizzanti, jimplimenta l-approprjazzjonijiet fir-rigward tal-ispejjeż komuni operattivi; hu għandu jeżerċita l-awtorità tiegħu fuq kwalunkwe persuna li tkun qed tipparteċipa fl-implimentazzjoni ta’ dawk l-approprjazzjonijiet, inkluż il-prefinanzjament; hu jista’ jagħti kuntratti u jidħol f’kuntratti f’isem ATHENA; hu għandu jiftaħ kont bankarju f’isem ATHENA għall-operazzjoni li hu jikkmanda.

         3.   Il-kmandant tal-operazzjoni għandu jkun awtorizzat li jadotta kwalunkwe miżura li hu jqis meħtieġa għall-implimentazzjoni tan-nefqa finanzjata permezz ta’ ATHENA, għall-operazzjoni li hu jikkmanda. Hu għandu jinforma lill-amministratur u lill-Kumitat Speċjali b’dan.
   Artikolu 9
   Uffiċjal tal-kontabbiltà
   1.   Is-Segretarju Ġenerali Kunsill għandu jaħtar l-uffiċjal tal-kontabbiltà u mill-inqas deputat uffiċjal wieħed tal-kontabbiltà għal perijodu ta’ sentejn.
   2.   L-uffiċjal tal-kontabbiltà għandu jwettaq id-dmirijiet tiegħu f’isem ATHENA.
   3.   L-uffiċjal tal-kontabbiltà għandu jkun responsabbli għal:

               (a)

               l-implimentazzjoni xierqa ta’ pagamenti, ġbir tad-dħul u rkupru tal-ammonti stabbiliti bħala esiġibbli;

               (b)

               it-tħejjija tal-kontijiet għal ATHENA kull sena, u, wara t-tmiem ta’ kull operazzjoni, il-kontijiet għal dik l-operazzjoni;

               (c)

               l-appoġġ għall-amministratur meta hu jippreżenta l-kontijiet annwali jew il-kontijiet għal operazzjoni lill-Kumitat Speċjali għall-approvazzjoni;

               (d)

               iż-żamma tal-kontijiet għal ATHENA;

               (e)

               l-istabbiliment tar-regoli tal-kontabbiltà u l-metodi u l-karta tal-kontijiet;

               (f)

               l-istabbiliment u l-validazzjoni tas-sistemi tal-kontabbiltà għad-dħul u, fejn ikun il-każ, il-validazzjoni tas-sistemi stabbiliti mill-uffiċjal awtorizzanti sabiex iforni jew jiġġustifika l-informazzjoni tal-kontabbiltà;

               (g)

               iż-żamma tad-dokumenti sekondarji;

               (h)

               l-amministrazzjoni tat-teżor, b’mod konġunt mal-amministratur.

         4.   L-amministratur u l-kmandant tal-operazzjoni għandhom jipprovdu lill-uffiċjal tal-kontabbiltà l-informazzjoni kollha meħtieġa għall-produzzjoni tal-kontijiet li jirrappreżentaw eżattament l-assi finanzjarji ta’ ATHENA u l-implimentazzjoni tal-baġit amministrat minn ATHENA. Dawn għandhom jiggarantixxu l-affidabbiltà tagħha.
   5.   L-uffiċjal tal-kontabbiltà għandu jkun responsabbli lejn il-Kumitat Speċjali.
   Artikolu 10
   Dispożizzjonijiet ġenerali applikabbli għall-amministratur, għall-uffiċjal tal-kontabbiltà u għall-persunal ta’ ATHENA
   1.   Il-funzjonijiet ta’ amministratur jew deputat amministratur, fuq naħa waħda, u uffiċjal tal-kontabbiltà jew deputat uffiċjal tal-kontabbiltà, fuq l-oħra, għandhom ikunu reċiprokament inkompatibbli.
   2.   Kwalunkwe deputat amministratur għandu jaġixxi taħt l-awtorità tal-amministratur. Kull deputat uffiċjal tal-kontabbiltà għandu jaġixxi taħt l-awtorità tal-uffiċjal tal-kontabbiltà.
   3.   Deputat amministratur għandu jieħu post l-amministratur meta dan ikun assenti jew ma jkunx jista’ jattendi. Deputat uffiċjal tal-kontabbiltà għandu jieħu post l-uffiċjal tal-kontabbiltà meta dan ikun assenti jew ma jkunx jista’ jattendi.
   4.   Meta jkunu qed iwettqu funzjonijiet f’isem ATHENA, l-uffiċjali u l-impjegati oħra tal-Komunitajiet Ewropej għandhom jibqgħu suġġetti għar-regoli u r-regolamenti applikabbli għalihom.
   5.   Il-persunal li jkun sar disponibbli għal ATHENA mill-Istati Membri għandu jkun suġġett għall-istess regoli bħal dawk stabbiliti fid-deċiżjoni tal-Kunsill dwar ir-regoli applikabbli għal esperti nazzjonali fuq sekondament, u għad-dispożizzjonijiet miftiehma bejn l-amministrazzjoni nazzjonali tagħhom u l-istituzzjoni Komunitarja jew ATHENA.
   6.   Qabel il-ħatra tagħhom, il-persunal ta’ ATHENA għandu jkun irċieva permess għall-aċċess għal informazzjoni klassifikata sa mill-inqas il-livell “Secret UE” miżmuma mill-Kunsill, jew permess ekwivalenti minn Stat Membru.
   7.   L-amministratur jista’ jinnegozja u jidħol f’arranġamenti mal-Istati Membri jew mal-istituzzjonijiet Komunitarji bil-ħsieb li jinnominaw minn qabel dak il-persunal li, jekk meħtieġ, ikun jista’ jsir immedjatament disponibbli għal ATHENA.
   KAPITOLU 3
   ARRANĠAMENTI AMMINISTRATTIVI MAL-ISTATI MEMBRI, MAL-ISTITUZZJONIJIET TAL-UNJONI EWROPEA, MA’ STATI TERZI U MA’ ORGANIZZAZZJONIJIET INTERNAZZJONALI
   Artikolu 11
   Arranġamenti amministrattivi
   1.   Jistgħu jiġu negozjati arranġamenti amministrattivi mal-Istati Membri, l-istituzzjonijiet tal-Unjoni Ewropea, Stat terz jew organizzazzjoni internazzjonali sabiex ikunu faċilitati l-akkwisti fil-post u/jew l-aspetti finanzjarji ta’ appoġġ reċiproku fil-qafas ta’ operazzjonijiet bl-aktar mod effikaċi possibbli għall-ispejjeż involuti.
   2.   Arranġamenti bħal dawn huma:

               (a)

               preżentati għall-konsultazzjoni tal-Kumitat Speċjali meta jiġu konklużi ma’ Stati Membri jew istituzzjonijiet tal-Unjoni Ewropea,

               (b)

               preżentati għall-approvazzjoni tal-Kumitat Speċjali meta jiġu konklużi ma’ Stati terzi jew istituzzjonijiet internazzjonali.

         3   Dawn l-arranġamenti għandhom jiġu ffirmati mill-kmandant tal-operazzjoni jew, fin-nuqqas ta’ dan, l-amministratur, li għandhom jaġixxu bħala rappreżentanti ta’ Athena, u mill-awtoritajiet amministrattivi kompetenti tal-Istat jew tal-organizzazzjonijiet imsemmija hawn fuq.
   Artikolu 12
   Arranġamenti amministrattivi permanenti u ad hoc dwar modalitajiet għall-ħlas tal-kontribuzzjonijiet tal-Istati terzi
   1.   Fil-qafas tal-ftehim konklużi bejn l-UE u l-Istati terzi indikati mill-Kunsill bħala kontributuri potenzjali għall-operazzjonijiet tal-UE jew bħala kontributuri ta’ operazzjoni speċifika tal-UE, l-amministratur għandu jinnegozja ma’ dawn l-Istati terzi l-arranġamenti amministrattivi permanenti jew ad hoc, rispettivament. Dawn l-arranġamenti għandhom jieħdu l-forma ta’ skambju ta’ Ittri bejn ATHENA u s-servizzi amministrattivi kompetenti tal-Istati terzi kkonċernati li jistabbilixxu l-modalitajiet meħtieġa sabiex jiġi ffaċilitat il-ħlas malajr tal-kontribuzzjonijiet għal kull operazzjoni militari futura tal-UE.
   2.   Sa meta jiġu konklużi l-ftehim imsemmija fil-paragrafu 1, l-amministratur jista’ jieħu l-miżuri meħtieġa sabiex jiġu ffaċititati l-ħlasijiet mill-Istati terzi kontribwenti.
   3.   L-amministratur għandu jinforma lill-Kumitat Speċjali minn qabel dwar l-arranġamenti previsti, qabel ma jiffirmahom f’isem ATHENA.
   4.   Meta operazzjoni militari tiġi varata mill-Unjoni, l-amministratur għandu, għall-ammonti ta’ kontribuzzjonijiet deċiżi mill-Kunsill, jimplimenta l-arranġamenti mal-Istati terzi li jikkontribwixxu għal dik l-operazzjoni.
   KAPITOLU 4
   KONTIJIET BANKARJI
   Artikolu 13
   Ftuħ u għan
   1.   L-amministratur għandu jiftaħ kont bankarju wieħed jew aktar f’isem ATHENA.
   2.   Kwalunkwe kont bankarju għandu jinfetaħ f’istituzzjoni finanzjarja tal-ogħla kalibru bl-uffiċċju prinċipali tagħha fi Stat Membru tal-Unjoni.
   3.   Il-kontribuzzjonijiet minn Stati kontribwenti għandhom jitħallsu f’dawn il-kontijiet. Dawn għandhom jintużaw sabiex iħallsu għall-ispejjeż amministrati minn ATHENA u sabiex isiru l-avvanzi meħtieġa lill-kmandant tal-operazzjoni għall-implimentazzjoni tan-nefqa relatata mal-ispejjeż komuni tal-operazzjoni militari. Ma jistgħux jinġibdu flus aktar milli jkun hemm depożitati, minn l-ebda kont bankarju.
   Artikolu 14
   Ġestjoni ta’ fondi
   1.   Kwalunkwe ħlas mill-kont ta’ ATHENA għandu jeħtieġ il-firma konġunta tal-amministratur jew id-deputat amministratur, fuq naħa waħda, u tal-uffiċjal tal-kontabbiltà jew id-deputat uffiċjal tal-kontabbiltà, fuq l-oħra.
   2.   Fondi amministrati minn ATHENA, inklużi dawk fdati lil kmandant ta’ operazzjoni, ma jistgħux ikunu depożitati ħlief ma’ istituzzjoni finanzjarja tal-ogħla kalibru, f’ euro f’kont kurrenti jew f’kont għal perijodu qasir.
   KAPITOLU 5
   SPEJJEŻ KOMUNI
   Artikolu 15
   Definizzjoni ta’ spejjeż komuni u perijodi ta’ eliġibbiltà
   1.   L-ispejjeż komuni elenkati fl-Anness I għandhom ikunu għas-spejjeż ta’ ATHENA kull meta dawn isiru. Meta jiddaħħlu f’artikolu tal-baġit li juri l-operazzjoni li għaliha huma l-aktar relatati, dawn għandhom jiġu kkunsidrati bħala spejjeż operattivi ta’ din l-operazzjoni. Altrimenti, huma għandhom jiġu kkunsidrati bħala spejjeż komuni li jkunu saru fit-tħejjija għal, jew wara, l-operazzjonijiet.
   2.   Barra minn dan, ATHENA għandha terfa’ r-responsabbiltà tal-ispejjeż komuni operattivi elenkati fl-Anness II matul il-perijodu mill-approvazzjoni tal-Kunċett ta’ Maniġġar ta’ Kriżijiet għall-operazzjoni sal-ħatra tal-kmandant tal-operazzjoni. F’ċirkostanzi partikolari, wara li l-Kumitat Politiku u ta’ Sigurtà ikun ġie kkonsultat, il-Kumitat Speċjali jista’ jimmodifika l-perijodu li fih dawn l-ispejjeż għandhom jiġu sostnuti minn ATHENA.
   3.   Matul il-fażi attiva ta’ operazzjoni, li tibda mid-data li fiha jinħatar il-kmandant tal-operazzjoni sal-jum li fih il-kwartieri ġenerali tal-operazzjoni jwaqqaf l-attività tiegħu, ATHENA għandha terfa’ bħala spejjeż komuni operattivi:

               (a)

               l-ispejjeż komuni elenkati fl-Anness III-A;

               (b)

               l-ispejjeż komuni elenkati fl-Anness III-B, meta l-Kunsill hekk jiddeċiedi;

               (c)

               l-ispejjeż komuni elenkati fl-Anness III-C, meta mitluba mill-Kmandant tal-Operazzjoni b’approvazzjoni mill-Kumitat Speċjali.

         4.   Matul il-fażi attiva ta’ azzjoni militari ta’ appoġġ, kif determinat mill-Kunsill, ATHENA għandha terfa’ bħala spejjeż komuni operattivi l-ispejjeż komuni definiti mill-Kunsill fuq bażi ta’ każ b’każ b’referenza għall-Anness III.
   5.   L-ispejjeż komuni operattivi ta’ operazzjoni jinkludu wkoll in-nefqa meħtieġa sabiex din tiġi terminata, kif elenkat fl-Anness IV.
   L-operazzjoni tkun terminata meta t-tagħmir u l-infrastruttura finanzjati b’mod komuni għall-operazzjoni jkunu sabu d-destinazzjoni finali tagħhom u l-kontijiet għall-operazzjoni jkunu ġew imfassla.
   6.   L-ebda nefqa li ssir bil-ħsieb li tkopri l-ispejjeż li fi kwalunkwe każ ikunu nġarru minn Stat kontribwent wieħed jew aktar, istituzzjoni Komunitarja jew organizzazzjoni internazzjonali, indipendentement mill-organizzazzjoni ta’ operazzjoni, ma tista’ tkun eliġibbli bħala spiża komuni.
   7.   Il-Kumitat Speċjali jista’ jiddeċiedi fuq bażi ta’ każ b’każ li, minħabba ċirkostanzi partikolari, ċerti spejjeż inkrementali diversi minn dawk elenkati fl-Anness III-B għandhom jitqiesu bħala spejjeż komuni għal operazzjoni waħda partikolari matul il-fażi attiva tagħha.
   8.   Jekk l-unanimità ma tkunx tista’ tinkiseb fil-Kumitat Speċjali, dan tal-aħħar, fuq l-inizjattiva tal-Presidenza, jista’ jippreżenta din il-kwistjoni lill-Kunsill.
   Artikolu 16
   Eżerċizzji
   1.   L-ispejjeż komuni tal-eżerċizzji tal-Unjoni Eropea għandhom ikunu finanzjati permezz ta’ ATHENA skont ir-regoli u l-proċeduri simili għal dawk ta’ operazzjonijiet li għalihom jikkontribwixxu l-Istati Membri kollha parteċipanti.
   2.   Dawn l-ispejjeż komuni tal-eżerċizzju għandhom ikunu magħmula minn, l-ewwelnett, spejjeż inkrementali għall-kwartieri ġenerali li jistgħu jiġu skjerati jew li jkunu fissi, u t-tieni, spejjeż inkrementali li jsiru minn rikors tal-UE għall-assi u l-kapaċitajiet komuni tan-NATO meta dawn ikunu saru disponibbli għal eżerċizzju.
   3.   L-ispejjeż komuni tal-eżerċizzju ma għandhomx jinkludu spejjeż relatati ma’:

               (a)

               akkwisti kapitali, inklużi dawk relatati ma’ bini, infrastruttura u tagħmir;

               (b)

               il-fażi preparatorja u l-ippjanar ta’ eżerċizzji;

               (c)

               it-trasport, il-kwartieri u l-alloġġi għall-forzi.

         Artikolu 17
   Ammont ta’ referenza
   Kwalunkwe azzjoni konġunta li biha l-Kunsill jiddeċiedi li l-Unjoni ser tmexxi operazzjoni militari u kwalunkwe azzjoni konġunta jew deċiżjoni li biha l-Kunsill jiddeċiedi li jestendi operazzjoni tal-Unjoni għandha jkollha ammont ta’ referenza għall-ispejjeż komuni ta’ din l-operazzjoni. Bl-appoġġ b’mod partikolari persunal militari tal-Unjoni u, jekk hu jkun fil-post, bl-appoġġ tal-kmandant tal-operazzjoni, l-amministratur għandu jevalwa l-ammont meqjus meħieġ sabiex ikopri l-ispejjeż komuni tal-operazzjoni għall-perijodu ppjanat. L-amministratur għandu jipproponi dan l-ammont permezz tal-Presidenza lill-korpi tal-Kunsill responsabbli għall-eżami tal-abbozz tal-azzjoni konġunta jew tad-deċiżjoni. Il-Kumitat Speċjali għandu jinżamm infurmat ukoll mill-amministratur tal-proposta inkwistjoni.
   KAPITOLU 6
   BAĠIT
   Artikolu 18
   Prinċipji baġitarji
   1.   Il-baġit, stabbilit f’euro, huwa l-att li għal kull sena finanzjarja jistabbilixxi u jawtorizza d-dħul u n-nefqa kollha relatati mal-ispejjeż komuni amministrati minn ATHENA.
   2.   In-nefqa kollha għandha tkun marbuta ma’ operazzjoni speċifika, ħlief fejn ikun il-każ għall-ispejjeż elenkati fl-Anness I.
   3.   L-approprjazzjonijiet imdaħħla fil-baġit huma awtorizzati għall-perijodu ta’ sena finanzjarja li tibda fl-1 ta’ Jannar u tintemm fil-31 ta’ Diċembru tal-istess sena.
   4.   Id-dħul u n-nefqa tal-baġit għandhom jibbilanċjaw.
   5.   L-ebda dħul u l-ebda nefqa, li tkun relatata mal-ispejjeż komuni, ma tista’ tiġi implimentata ħlief bl-allokazzjoni għal intestatura fil-baġit u fil-limitu tal-approprjazzjonijiet imdaħħla hemm.
   Artikolu 19
   Stabbiliment u adozzjoni tal-baġit annwali
   1.   Kull sena l-amministratur għandu jfassal abbożż ta’ baġit għas-sena finanzjarja ta’ wara, bl-assistenza ta’ kull kmandant tal-operazzjoni għat-taqsima “spejjeż komuni operattivi”. L-amministratur għandu jipproponi l-abbozz ta’ baġit lill-Kumitat Speċjail sa mhux aktar tard mill-31 ta’ Ottubru.
   2.   L-abbozz għandu jinkludi:

               (a)

               l-approprjazzjonijiet meqjusa bħala meħtieġa sabiex ikopru l-ispejjeż komuni li jsiru fit-tħejjija għal, jew bħala segwitu ta’, operazzjonijiet;

               (b)

               l-approprjazzjonijiet meqjusa bħala meħtieġa sabiex ikopru l-ispejjeż komuni operattivi għall-operazzjonijiet kurrenti jew ippjanati, anke, fejn ikun il-każ, sabiex jiġu rimborżati l-ispejjeż komuni li jkunu ġew prefinanzjati minn Stat jew parti terza;

               (c)

               previżjoni tad-dħul meħtieġ sabiex ikopri n-nefqa.

         3.   L-approprjazzjonijiet ta’ impenn u ta’ pagament għandhom ikunu kklassifikati f’titoli u kapitoli li jirraggruppaw in-nefqa flimkien skont it-tip jew l-għan, subdiviżi kif meħtieġ f’artikoli. Għandhom ikunu inklużi kummenti ddettaljati f’kapitolu jew artikolu fl-abbozz ta’ baġit. Għandu jkun iddedikat titolu speċifiku wieħed għal kull operazzjoni. Titolu speċifiku wieħed għandu jkun il-parti ġenerali tal-baġit u għandu jinkludi l-ispejjeż komuni li jsiru fit-tħejjija għal, jew bħala segwitu tal-operazzjonijiet.
   4.   Kull titolu jista’ jinkludi kapitolu intitolat “approprjazzjonijiet provviżorji”. Dawn l-approprjazzjonijiet għandhom jiddaħħlu fejn ikun hemm inċertezza, abbażi ta’ raġunijiet serji, dwar l-ammont ta’ approprjazzjonijiet meħtieġa jew l-ambitu għall-implimentazzjoni tal-approprjazzjonijiet imdaħħla.
   5.   Id-dħul għandu jikkonsisti minn:

               (a)

               kontribuzzjonijiet li jkollhom jitħallsu mill-Istati Membri parteċipanti u kontribwenti u, fejn ikun il-każ, mill-Istati terzi kontribwenti;

               (b)

               dħul mixxellanju, subdiviż skont it-titolu, li jinkludi l-imgħax riċevut, id-dħul minn bejgħ u r-riżultat tal-baġit mis-sena finanzjarja preċedenti, wara li dan ikun ġie ddeterminat mill-Kumitat Speċjali.

         6.   Il-Kumitat Speċjali għandu japprova l-abbozz ta’ baġit sal-31 ta’ Diċembru. L-amministratur għandu jadotta l-baġit approvat u jinnotifika l-Istati parteċipanti u kontribwenti.
   Artikolu 20
   Baġits emendatorji
   1.   Fil-każ ta’ ċirkostanzi inevitabbli, eċċezzjonali jew imprevisti, b’mod partikolari meta tinqala’ xi operazzjoni matul is-sena finanzjarja, l-amministratur għandu jipproponi abbozz ta’ baġit emendatorju. Jekk l-abbozz ta’ baġit emendatorju jaqbeż sostanzjalment l-ammont ta’ referenza għall-operazzjoni kkonċernata, il-Kumitat Speċjali jista’ jitlob lill-Kunsill sabiex japprovah.
   2.   L-abbozz ta’ baġit emendatorju għandu jiġi mfassal, propost, approvat u adottat u n-notifika tingħata konformement mal-istess proċedura bħal baġit annwali. Madankollu, meta l-baġit emendatorju jkun marbut mal-varar ta’ operazzjoni militari tal-Unjoni, dan għandu jkun akkumpanjat minn rendikont finanzjarju dettaljat dwar l-ispejjeż komuni antiċipati għall-operazzjoni intiera. Il-Kumitat Speċjali għandu jiddiskutih b’kont meħud tal-urġenza tiegħu.
   Artikolu 21
   Trasferimenti
   1.   Meta jkun il-każ u abbażi ta’ proposta mill-kmandant tal-operazzjoni, l-amministratur jista’ jagħmel trasferimenti tal-approprjazzjonijiet. L-amministratur għandu jinforma lill-Kumitat Speċjali dwar l-intenzjoni tiegħu, sakemm tippermetti l-urġenza tas-sitwazzjoni, mill-inqas ġimgħa waħda minn qabel. Madankollu, l-approvazzjoni minn qabel tal-Kumitat Speċjali għandha tkun meħtieġa meta:

               (a)

               it-trasferiment ippjanat jemenda t-total tal-approprjazzjonijiet previsti għal operazzjoni;
               jew

               (b)

               it-trasferimenti ppjanati bejn il-kapitoli matul is-sena finanzjarja jaqbżu 10 % tal-approprjazzjonijiet imdaħħla fil-kapitolu li minnu jkunu qed jitfasslu l-approprjazzjonijiet, bħal ma jkun jidher fil-baġit adottat għas-sena finanzjarja fid-data meta ssir il-proposta għat-trasferiment in kwistjoni.

         2.   Meta hu jidhirlu li dan ikun meħtieġ għat-tmexxija xierqa ta’ operazzjoni, fit-tliet xhur wara d-data tal-varar tal-operazzjoni, il-kmandant tal-operazzjoni jista’ jagħmel trasferimenti tal-approprjazzjonijiet allokati għall-operazzjoni, bejn artikoli u bejn kapitoli fit-taqsima “spejjeż komuni operattivi” tal-baġit. Hu għandu jinforma lill-amministratur u lill-Kumitat Speċjali b’dan.
   Artikolu 22
   Riportament ta’ approprjazzjonijiet
   1.   Fil-prinċipju, l-approprjazzjonijiet maħsuba sabiex ikopru l-ispejjeż komuni li jsiru fit-tħejjija għal, jew bħala segwitu ta’, operazzjonijiet, li ma jkunux ġew impenjati, jiġu kkanċellati fl-aħħar tas-sena finanzjarja.
   2.   L-approprjazzjonijiet maħsuba sabiex ikopru l-ispiża tal-ħżin ta’ materjal u tagħmir amministrat minn ATHENA jistgħu jiġu riportati darba għas-sena finanzjarja ta’ wara, meta jkun sar impenn għal dak l-effett qabel il-31 ta’ Diċembru tas-sena finanzjarja attwali. L-approprjazzjonijiet maħsuba sabiex ikopru l-ispejjeż komuni operattivi jistgħu jiġu riportati jekk ikunu meħtieġa għal operazzjoni li ma tkunx ġiet terminata għal kollox.
   3.   L-amministratur għandu jippreżenta proposti għar-riportament ta’ approprjazzjonijiet mis-sena finanzjarja preċedenti lill-Kumitat Speċjali sal-15 ta’ Frar. Dawn il-proposti għandhom jitqiesu approvati sakemm il-Kumitat Speċjali ma jiddeċidix mod ieħor sal-15 ta’ Marzu.
   Artikolu 23
   Implimentazzjoni antiċipata
   Ladarba l-baġit annwali jkun ġie approvat, jistgħu jintużaw approprjazzjonijiet sabiex ikopru impenji u pagamenti jekk dawn ikunu meħtieġa operattivament.
   KAPITOLU 7
   KONTRIBUZZJONIJIET U RIMBORŻI
   Artikolu 24
   Stabbiliment ta’ kontribuzzjonijiet
   1.   L-approprjazzjonijiet ta’ pagament sabiex ikopru spejjeż komuni li jsiru fit-tħejjija għal, jew bħala segwitu ta’, operazzjonijiet li ma jkunux koperti minn dħul mixxellanju għandhom ikunu finanzjati mill-kontribuzzjonijiet tal-Istati Membri parteċipanti.
   2.   L-approprjazzjonijiet ta’ pagament sabiex ikopru l-ispejjeż komuni operattivi ta’ operazzjoni għandhom ikunu koperti minn kontribuzzjonijiet tal-Istati Membri u Stati terzi li jikkontribwixxu għall-operazzjoni.
   3.   Il-kontribuzzjonijiet li jkollhom jitħallsu mill-Istati Membri kontribwenti għal operazzjoni għandhom ikunu ekwivalenti għall-ammont tal-approprjazzjonijiet ta’ pagament imdaħħla fil-baġit u maħsuba sabiex ikopru l-ispejjeż komuni operattivi ta’ dik l-operazzjoni, bit-tnaqqis tal-ammonti tal-kontribuzzjonijiet li jkollhom jitħallsu għall-istess operazzjoni mill-Istati terzi kontribwenti taħt l-Artikolu 12.
   4.   It-tqassim tal-kontribuzzjonijiet bejn l-Istati Membri li minnhom hi meħtieġa kontribuzzjoni għandu jiġi determinat konformement mal-iskala tal-prodott gross nazzjonali kif speċifikat fl-Artikolu 28(3) tat-Trattat dwar l-Unjoni Ewropea u skont id-Deċiżjoni Kunsill 2000/597/KE, Euratom tad-29 ta’ Settembru 2000 dwar is-sistema tar-riżorsi tagħhom tal-Komunitajiet Ewropej (3), jew kull deċiżjoni oħra tal-Kunsill li tista’ tieħu postha.
   5.   Id-data għall-kalkolu tal-kontribuzzjonijiet għandhom ikunu dawk disposti fil-kolonna “riżorsi proprji tad-Dħul Gross Nazzjonali (DGN)” fit-tabella “Taqsira tal-finanzjament tal-baġit ġenerali bit-tip tar-riżors proprju u minn Stat Membru” annessa mal-aħħar baġit adottat mill-Komunitajiet Ewropej. Il-kontribuzzjoni ta’ kull Stat Membru li minnu kontribuzzjoni hija dovuta għandha tkun proporzjonali għas-sehem tad-Dħul Gross Nazzjonali (DGN) ta’ dak l-Istat Membru fl-ammont totali tad-DGN tal-Istati Membri li minnhom hi dovuta kontribuzzjoni.
   Artikolu 25
   Skeda għall-ħlas tal-kontribuzzjonijiet
   1.   Meta l-Kunsill ikun adotta ammont ta’ referenza għal operazzjoni militari tal-Unjoni, l-Istati Membri kontribwenti għandhom iħallsu l-kontribuzzjonijiet tagħhom fil-livell ta’ 30 % tal-ammont ta’ referenza, sakemm il-Kunsill ma jiddeċidix fuq persentaġġ ogħla.
   2.   Abbażi ta’ proposta mill-amministratur, il-Kumitat Speċjali jista’ jiddeċiedi li ssir sejħa għall-kontribuzzjonijiet addizzjonali qabel l-adozzjoni ta’ baġit emendatorju għall-operazzjoni. Il-Kumitat Speċjali jista’ jiddeċiedi li jirriferi l-kwistjoni lill-korpi preparatorji kompetenti fil-Kunsill.
   3.   Meta l-approprjazzjonijiet maħsuba sabiex ikopru l-ispejjeż komuni operattivi jkunu ddaħħlu fil-baġit, l-Istati Membri għandhom iħallsu l-bilanċ tal-kontribuzzjonijiet li jkollhom jagħtu għal dik l-operazzjoni fl-applikazzjoni tal-Artikolu 24 wara tnaqqis tal-kontribuzzjonijiet diġà msejħa minnhom għall-istess operazzjoni fl-istess sena finanzjarja. Madankollu, meta l-operazzjoni tkun ippjanata li ddum iżjed minn sitt xhur, il-bilanċ tal-kontribuzzjonijiet għandu jitħallas f’pagamenti ta’ kull sitt xhur. F’tali każ, l-ewwel pagament għandu jitħallas fi żmien xahrejn mill-varar tal-operazzjoni; it-tieni pagament għandu jitħallas sa data ta’ skadenza li għandha tiġi stabbilita mill-Kumitat Speċjali waqt li jaġixxi fuq proposta mill-amministratur, b’kont meħud tal-ħtiġijiet operattivi. Il-Kumitat Speċjali jista’ ma jimxix ma’ dawn id-dispożizzjonijiet.
   4.   Meta jiġi adottat ammont ta’ referenza jew baġit, l-amministratur għandu jibgħat is-sejħiet korrispondenti għal kontribuzzjonijiet permezz ta’ ittra lill-amministraturi nazzjonali li d-dettalji tagħhom ikunu ġew komunikati lilu.
   5.   Mingħajr preġudizzju għad-dispożizzjonijiet l-oħrajn f’din id-Deċiżjoni, il-kontribuzzjonijiet għandhom jitħallsu fi żmien 30 jum wara d-dispaċċ tas-sejħa rilevanti għal kontribuzzjonijiet.
   6.   Kull Stat kontribwenti għandu jħallas il-piżijiet bankarji relatati mal-ħlas tal-kontribuzzjoni proprja tiegħu.
   7.   L-amministratur għandu jgħarraf li jkun irċieva l-kontribuzzjonijiet.
   Artikolu 26
   Prefinanzjament
   1.   Fil-każ ta’ operazzjoni ta’ Risposta Rapida Militari tal-UE, il-kontribuzzjonijiet għandhom ikunu dovuti minn Stati Membri kontribwenti fil-livell tal-ammont ta’ referenza. Mingħajr preġudizzju għall-Artikolu 25(3), il-ħlasijiet għandhom isiru kif definit hawn taħt.
   2.   Għall-finijiet ta’ prefinanzjament ta’ operazzjonijiet ta’ Risposta Rapida Militari tal-UE, l-Istati Membri parteċipanti għandhom:

               (a)

               jew iħallsu kontribuzzjoniet lil ATHENA minn qabel;

               (b)

               jew, meta l-Kunsill jiddeċiedi li jmexxi operazzjoni ta’ Risposta Rapida Militari tal-UE li huma jikkontribwixxu għall-finanzjament tagħha, iħallsu l-kontribuzzjonijiet tagħhom għall-ispejjeż komuni ta’ dik l-operazzjoni fi żmien ħamest ijiem wara d-dispaċċ tas-sejħa fil-livell tal-ammont ta’ referenza, sakemm il-Kunsill ma jiddeċidix mod ieħor.

         3.   Għall-finijiet imsemmija hawn fuq, il-Kumitat Speċjali, magħmul minn rappreżentant wieħed ta’ kull Stat Membru li jkun għażel li jħallas kontribuzzjonijiet minn qabel (minn hawn ’il quddiem “Stati Membri antiċipanti”), għandu jistabbilixxi approprjazzjonijiet provviżorji taħt titolu speċifiku fil-baġit. Dawn l-approprjazzjonijiet provviżorji għandhom jiġu koperti minn kontribuzzjonijiet li jkollhom jitħallsu mill-Istati Membri antiċipanti fi żmien 90 jum wara d-dispaċċ tas-sejħa għal dawn il-kontribuzzjonijiet.
   4.   Mingħajr preġudizzju għall-Artikolu 25(3), il-kontribuzzjonijiet dovuti minn Stat Membru antiċipanti għal operazzjoni ta’ Risposta Rapida, sal-livell kontribuzzjoni li jkun ħallas lill-approprjazzjonijiet provviżorji msemmija fil-paragrafu 3 ta’ dan l-Artikolu, għandhom ikunu jistgħu jitħallsu fi żmien 90 jum wara d-dispaċċ tas-sejħa. jista’ jitqiegħed ammont simili għad-dispożizzjoni kmandant tal-operazzjoni mill-kontribuzzjonijiet mħallsa minn qabel.
   5.   Minkejja l-Artikolu 21, kwalunkwe approprjazzjoni provviżorja msemmija taħt il-paragrafu 3 ta’ dan l-Artikolu li hija wżata għal operazzjoni għandha tiġi rifornuta fi żmien 90 jum wara d-dispaċċ tas-sejħa.
   6.   Mingħajr preġudizzju għall-paragrafu 1, kwalunkwe Stat Membru antiċipanti jista’ f’ċirkostanzi speċifiċi jawtorizza lill-amministratur sabiex juża l-kontribuzzjoni tiegħu mħallas minn qabel sabiex ikopri l-kontribuzzjoni tiegħu għal operazzjoni li jipparteċipa fiha, ħlief għal operazzjoni ta’ Risposta Rapida. Għandu jsir riforniment kontribuzzjoni mħallsa minn qabel mill-Istat Membru kkonċernat fi żmien 90 jum wara d-dispaċċ tas-sejħa.
   7.   Fejn ikunu meħtieġa fondi għal xi operazzjoni, diversa minn operazzjoni ta’ Risposta Rapida, qabel ma jkunu ġew riċevuti kontribuzzjonijiet suffiċjenti għal dik l-operazzjoni:

               (a)

               jistgħu jintużaw kontribuzzjonijiet imħallsa minn qabel minn Stati Membri li jikkontribwixxu għall-finanzjament ta’ dik l-operazzjoni, wara l-approvazzjoni mill-Istati Membri antiċipanti, sa 75 % tal-ammont tagħhom sabiex ikopru kontribuzzjonijiet dovuti għal dik l-operazzjoni. Il-kontribuzzjonijiet imħallsa minn qabel għandhom jiġu rifornuti mill-Istati Membri antiċipanti fi żmien 90 jum wara d-dispaċċ tas-sejħa;

               (b)

               fil-każ previst fil-punt (a), għandhom jitħallsu l-kontribuzzjonijiet dovuti taħt l-Artikolu 25(1) mill-Istati Membri mhux antiċipanti, wara approvazzjoni mill-Istati Membri kkonċernati, fi żmien ħamest’ijiem wara d-dispaċċ tas-sejħa għal dawn il-kontribuzzjonijiet mill-amministratur.

         8.   Minkejja l-Artikolu 32(3), il-kmandant tal-operazzjoni jista’ jimpenja u jħallas l-ammonti li jitqiegħdu għad-dispożizzjoni tiegħu.
   9.   Kwalunkwe Stat Membru jista’ jreġġa’ lura l-għażla tiegħu billi jagħti notifika lill-amministratur mill-inqas tliet xhur minn qabel.
   Artikolu 27
   Rimborż ta’ prefinanzjament
   1.   Stat Membru, Stat terz jew, skont il-każ, organizzazzjoni internazzjonali li tkun ġiet awtorizzata mill-Kunsill sabiex tipprovdi l-prefinanzjament ta’ parti mill-ispejjeż komuni ta’ operazzjoni tista’ tikseb rimborż minn ATHENA billi tagħmel talba flimkien mad-dokumenti meħtieġa ta’ ġustifikazzjoni u indirizzata lill-amministratur mhux aktar tard minn xahrejn wara d-data tat-tlestija tal-operazzjoni kkonċernata.
   2.   L-ebda talba għar-rimborż ma tista’ tkun onorata jekk din ma tkunx ġiet approvata mill-kmandant tal-operazzjoni u mill-amministratur.
   3.   Jekk tkun approvata talba għar-rimborż preżentata minn Stat kontribwent, din tista’ titnaqqas mis-sejħa għal kontribuzzjonijiet li jkun imiss indirizzata lil dak l-Istat mill-amministratur.
   4.   Jekk l-ebda sejħa għall-kontribuzzjonijiet ma tkun antiċipata meta t-talba tiġi approvata, jew jekk it-talba approvata għar-rimborż taqbeż il-kontribuzzjoni antiċipata, l-amministratur għandu jħallas l-ammont li għandu jiġi rimborżat fi żmien 30 jum, b’kont meħud tal-likwidità ta’ ATHENA u ta’ dak li jkun jinħtieġ għall-finanzjament tal-ispejjeż komuni tal-operazzjoni kkonċernata.
   5.   Ir-rimborż għandu jkun dovut skont din id-Deċiżjoni wkoll jekk l-operazzjoni tiġi kkanċellata.
   Artikolu 28
   L-amministrazzjoni minn ATHENA ta’ nfiq mhux inkluż fl-ispejjeż komuni
   1.   Abbażi ta’ proposta mill-amministratur jew minn Stat Membru, il-Kumitat Speċjali jista’ jiddeċiedi li t-tmexxija amministrattiva ta’ ċerta nefqa fir-rigward ta’ operazzjoni, b’mod partikolari fil-qasam ta’ appoġġ lill-ħaddiema/preparazzjoni u preżentazzjoni ta’ ikel fil-mess u t-tindif ħwejjeġ, filwaqt li tibqa’ r-responsabbiltà tal-Istat Membru li tikkonċerna, għandha tkun fdata lil ATHENA.
   2.   Fid-deċiżjoni tiegħu, il-Kumitat Speċjali jista’ jawtorizza lill-kmandant tal-operazzjoni sabiex jidħol f’kuntratti f’isem l-Istati Membri parteċipanti f’operazzjoni, għall-akkwist provvisti deskritti. Huwa għalhekk jiddeċiedi li ATHENA tiġbor il-fondi meħtieġa mill-Istati Membri minn qabel sabiex tonora l-kuntratti li fihom ikunu daħlu.
   3.   ATHENA għandha żżomm il-kontijiet tan-nefqa sostnuta minn kull Stat Membru li l-amministrazzjoni tagħha tkun fdata biha. Kull xaħar hi għandha tibgħat lil kull Stat Membru rendikont tan-nefqa li tkun sostniet u li tkun saret minnha jew mill-persunal tagħha fix-xahar preċedenti, u għandha ssejjaħ għall-fondi meħtieġa sabiex tħallas għal din in-nefqa. L-Istati Membri għandhom iħallsu lil ATHENA l-fondi meħtieġa fi żmien 30 jum wara d-dispaċċ tas-sejħa għall-fondi.
   Artikolu 29
   Imgħaxijiet fuq ħlas tardiv
   1.   Jekk Stat ma jissodisfax l-obbligi finanzjarji tiegħu, għandhom japplikaw b’analoġija r-regoli Komunitarji dwar l-imgħax fuq ħlas tardiv determinati bl-Artikolu 71 tar-Regolament Kunsill (KE, Euratom) Nru 1605/2002 25 ta’ Ġunju 2002 dwar ir-Regolament Finanzjarju applikabbli għall-baġit ġenerali Komunitajiet Ewropej (4) fir-rigward tal-ħlas tal-kontribuzzjonijiet lill-baġit Komunitarju.
   2.   Meta l-ħlas isir tard b’mhux iżjed minn għaxart ijiem, l-ebda imgħax ma għandu jiġi applikat. Meta ħlas isir tard b’iżjed minn għaxart ijiem, l-imgħaxijiet għandhom japplikaw għad-dewmien kollu.
   KAPITOLU 8
   IMPLIMENTAZZJONI TAN-NEFQA
   Artikolu 30
   Prinċipji
   1.   L-approprjazzjonijiet ta’ ATHENA għandhom jintużaw skont il-prinċipji ta’ amministrazzjoni finanzjarja tajba, jiġifieri skont il-prinċipji ta’ ekonomija, effikaċja u effiċjenza.
   2.   L-uffiċjali awtorizzanti għandhom ikunu responsabbli għall-implimentazzjoni tad-dħul jew tan-nefqa ta’ ATHENA skont il-prinċipji ta’ amministrazzjoni finanzjarja tajba sabiex ikun żgurat li jkun hemm konformità mar-rekwiżiti tal-legalità u r-regolarità. L-uffiċjali awtorizzanti għandhom jagħmlu impenji baġitarji u legali, jivverifikaw u jawtorizzaw in-nefqa u jwettqu azzjonijiet qabel din l-implimentazzjoni tal-approprjazzjonijiet. Uffiċjal awtorizzanti jista’ jiddelega d-dmirijiet tiegħu b’deċiżjoni li tiddetermina:

               (a)

               il-persunal fuq livell xieraq għal tali delegazzjoni;

               (b)

               il-limitu tas-setgħat konferiti; u

               (c)

               l-ambitu għal benefiċjarji sabiex jissubdelegaw is-setgħat tagħhom.

         3.   L-implimentazzjoni tal-approprjazzjonijiet skont il-prinċipju ta’ segregazzjoni tal-uffiċjal awtorizzanti u tal-uffiċjal tal-kontabbiltà għandha tkun żgurata. Id-dmirijiet ta’ uffiċjal awtorizzanti u tal-uffiċjal tal-kontabbiltà għandhom ikunu reċiprokament inkompatibbli. Kwalunkwe ħlas li jsir mill-fondi amministrati minn ATHENA għandu jeħtieġ il-firma konġunta ta’ uffiċjal awtorizzanti u ta’ uffiċjal tal-kontabbiltà.
   4.   Mingħajr preġudizzju għal din id-Deċiżjoni, meta l-implimentazzjoni tan-nefqa komuni tkun fdata lil Stat Membru, istituzzjoni Komunitarja jew, skont il-każ, organizzazzjoni internazzjonali, dak l-Istat, istituzzjoni jew organizzazzjoni għandhom japplikaw ir-regoli applikabbli għall-implimentazzjoni tan-nefqa proprja tagħhom. Meta l-amministratur jimplimenta n-nefqa direttament, din għandha tikkonforma mar-regoli applikabbli għall-implimentazzjoni tat-taqsima “Kunsill” tal-baġit ġenerali tal-Komunitajiet Ewropej.
   5.   Madankollu l-amministratur jista’ jipprovdi lill-Presidenza b’elementi għal proposta lill-Kunsill jew lill-Kumitat Speċjali dwar regoli għall-implimentazzjoni tan-nefqa komuni.
   6.   Il-Kumitat Speċjali jista’ japprova regoli għall-implimentazzjoni tan-nefqa komuni li jmorru lil hinn mill-paragrafu 4.
   Artikolu 31
   Spejjeż komuni li jsiru fit-tħejjija għal, jew bħala segwitu ta’, operazzjonijiet
   L-amministratur għandu jwettaq id-dmirijiet ta’ uffiċjal awtorizzanti għan-nefqa li tkopri l-ispejjeż komuni li jsiru fit-tħejjija għal, jew bħala segwitu ta’, operazzjonijiet.
   Artikolu 32
   Spejjeż komuni operattivi
   1.   Il-kmandant tal-operazzjoni għandu jwettaq id-dmirijiet ta’ uffiċjal awtorizzanti għan-nefqa li tkopri l-ispejjeż komuni operattivi tal-operazzjoni li hu jikkmanda. Madankollu, l-amministratur għandu jwettaq id-dmirijiet ta’ uffiċjal awtorizzanti għan-nefqa li tkopri l-ispejjeż komuni operattivi li jkunu saru matul il-fażi preparatorja ta’ operazzjoni speċifika, li huma implimentati direttament minn ATHENA, jew relatati mal-operazzjoni wara t-tmiem fażi attiva tagħha.
   2.   Is-somom meħtieġa għall-implimentazzjoni tan-nefqa fuq operazzjoni għandhom ikunu trasferiti mill-kont bankarju ta’ ATHENA mill-amministratur għall-kmandant tal-operazzjoni, fuq it-talba tiegħu, fil-kont bankarju miftuħ f’isem ATHENA, li tieghu l-kmandant tal-operazzjoni jkun ipprovda d-dettalji.
   3.   Permezz ta’ deroga mill-Artikolu 18(5), l-adozzjoni tal-ammont ta’ referenza għandha tattiva d-dritt tal-amministratur u tal-kmandant tal-operazzjoni, kull wieħed fil-qasam tiegħu ta’ kompetenza, sabiex jintrabat li jħallas l-ispejjeż għall-operazzjoni kkonċernata sa 30 % tal-ammont ta’ referenza, sakemm il-Kunsill ma jistabbilixxix persentaġġ ogħla. Il-Kumitat Speċjali, abbażi ta’ proposta mill-amministratur, jista’ jiddeċiedi li jsir impenn għal, u titħallas, nefqa addizzjonali. Il-Kumitat Speċjali jista’ jiddeċiedi li jirriferi l-kwistjoni lill-korpi preparatorji kompetenti fil-Kunsill permezz tal-Presidenza. Din id-deroga m’għandhiex tapplika aktar wara d-data tal-adozzjoni ta’ baġit għall-operazzjoni kkonċernata.
   4.   Matul il-perijodu qabel l-adozzjoni ta’ baġit għal operazzjoni, l-amministratur u l-kmandant tal-operazzjoni jew ir-rappreżentant tiegħu għandhom jirrapportaw lill-Kumitat Speċjali kull xahar, kull wieħed jirrapporta fuq il-materji li jikkonċernaw lilu, fir-rigward tal-ispejjeż li jkunu eliġibbli bħala spejjeż komuni għal dik l-operazzjoni. Il-Kumitat Speċjali, abbażi ta’ proposta mill-amministratur, kmandant tal-operazzjoni jew Stat Membru, jista’ joħroġ direttivi dwar l-implimentazzjoni tan-nefqa matul dan il-perijodu.
   5.   Permezz ta’ deroga mill-Artikolu 18(5), fil-każ ta’ periklu imminenti għall-ħajjiet persunal involuti f’operazzjoni militari tal-Unjoni, il-kmandant tal-operazzjoni għal dik l-operazzjoni jista’ jimplimenta n-nefqa meħtieġa sabiex isalva l-ħajjiet ta’ dak il-persunal, aktar mill-approprjazzjonijiet imdaħħla fil-baġit. Hu għandu jinforma lill-amministratur u lill-Kumitat Speċjali malajr kemm jista’ jkun. F’dan il-każ, filwaqt li jikkomunika mal-kmandant tal-operazzjoni, l-amministratur għandu jipproponi t-trasferimenti meħtieġa sabiex tiġi finanzjata din in-nefqa mhux mistennija. Jekk ma jkunx possibbli li jiġi żgurat finanzjament suffiċjenti għal tali nefqa permezz ta’ trasferiment, l-amministratur għandu jipproponi baġit emendatorju.
   KAPITOLU 9
   DESTINAZZJONI FINALI TAT-TAGĦMIR U TAL-INFRASTRUTTURA FFINANZJATI B’MOD KOMUNI
   Artikolu 33
   1.   Bil-ħsieb tat-terminazzjoni tal-operazzjoni li hu jkun ikkmanda, il-kmandant tal-operazzjoni għandu jaġixxi kif meħtieġ sabiex isib destinazzjoni finali għat-tagħmir u l-infrastruttura akkwistata b’mod komuni għal dik l-operazzjoni. Hu għandu jipproponi lill-Kumitat Speċjali r-rata rilevanti ta’ deprezzament kif meħtieġ.
   2.   L-amministratur għandu jamministra t-tagħmir u l-infrastruttura li jibqa’ wara t-tmiem fażi attiva tal-operazzjoni, bil-ħsieb, jekk ikun meħtieġ, li jsib id-destinazzjoni finali tagħha. Hu għandu jipproponi lill-Kumitat Speċjali r-rata rilevanti ta’ deprezzament kif meħtieġ.
   3.   Ir-rata ta’ deprezzament għat-tagħmir, infrastruttura u assi oħrajn għandha tkun approvata mill-Kumitat Speċjali mill-aktar fis possibli.
   4.   Id-destinazzjoni finali tat-tagħmir u l-infrastruttura finanzjati b’mod komuni għandha tkun approvata mill-Kumitat Speċjali, filwaqt li jittieħed kont tal-ħtiġijiet tal-operazzjoni u l-kriterji finanzjarji. Id-destinazzjoni finali tista’ tkun kif ġej:

               (a)

               fil-każ tal-infrastruttura, tinbiegħ jew tiġi trasferita permezz ta’ ATHENA lill-pajjiż ospitant, lil Stat Membru jew lil parti terza;

               (b)

               fil-każ ta’ tagħmir, jinbiegħ permezz ta’ ATHENA lil Stat Membru, lill-pajjiż ospitant jew lil parti terza, jew ikun maħżun u miżmum minn ATHENA, Stat Membru jew parti terza.

         5.   It-tagħmir u l-infrastruttura għandhom jinbiegħu lil Stat kontribwenti, lill-pajjiż ospitant jew lil parti terza għall-valur fis-suq tagħhom, jew, fejn l-ebda valur fis-suq ma jkun jista’ jiġi determinat, b’kont meħud tar-rata rilevanti ta’ deprezzament.
   6.   Il-bejgħ jew trasferiment lill-pajjiż ospitant jew lil parti terza għandu jkun skont ir-regoli tas-sigurtà fis-seħħ, partikolarment fi ħdan il-Kunsill, l-Istati kontribwenti jew in-NATO, skont il-każ.
   7.   Meta jkun deċiż li ATHENA għandha żżomm it-tagħmir akkwistat għal operazzjoni, l-Istati Membri kontribwenti jistgħu jitolbu kumpens finanzjarju mill-Istati Membri l-oħra parteċipanti. Il-Kumitat Speċjali, magħmul mir-rappreżentanti tal-Istati Membri parteċipanti kollha, għandu jieħu d-deċiżjonijiet xierqa abbażi ta’ proposta mill-amministratur.
   KAPITOLU 10
   KONTABBILTÀ U INVENTARJU
   Artikolu 34
   Prinċipji
   Meta l-implimentazzjoni tan-nefqa komuni tkun ġiet fdata lil Stat Membru, istituzzjoni Komunitarja jew, skont il-każ, organizzazzjoni internazzjonali, dak l-Istat, istituzzjoni jew organizzazzjoni għandhom japplikaw ir-regoli li huma applikabbli għall-kontabbiltà tan-nefqa u l-inventarju tagħhom stess.
   Artikolu 35
   Kontabbiltà għal spejjeż komuni operattivi
   Il-kmandant tal-operazzjoni għandu jżomm il-kontijiet ta’ trasferimenti riċevuti minn ATHENA, tan-nefqa li hu jkun għamel u ħlasijiet li jkunu saru, kif ukoll tal-inventarju tal-proprjetà mobbli finanzjata mill-baġit ta’ ATHENA u użata għall-operazzjoni li hu jikkmanda.
   Artikolu 36
   Kontijiet konsolidati
   1.   L-uffiċjal tal-kontabbiltà għandu jżomm il-kontijiet ta’ kontribuzzjonijiet imsejħa u ta’ trasferimenti li jkunu saru. Hu għandu wkoll ifassal il-kontijiet għall-ispejjeż komuni li jkunu saru fit-tħejjija għal, jew bħala segwitu ta’, operazzjonijiet, u għan-nefqa operattiva implimentata taħt ir-responsabbiltà diretta tal-amministratur.
   2.   L-uffiċjal tal-kontabbiltà għandu jfassal il-kontijiet konsolidati għad-dħul u n-nefqa ta’ ATHENA. Kull kmandant tal-operazzjoni għandu jibgħat il-kontijiet tiegħu għan-nefqa li hu jkun għamel u l-ħlasijiet li hu jkun għamel, kif ukoll għall-prefinanzjamenti li hu jkun approva sabiex ikopri l-ispejjeż komuni operattivi li hu jikkmanda.
   KAPITOLU 11
   VERIFIKA U PREŻENTAZZJONI TAL-KONTIJIET
   Artikolu 37
   Rapporti regolari lill-Kumitat Speċjali
   Kull tliet xhur, l-amministratur għandu jippreżenta lill-Kumitat Speċjali rapport dwar l-implimentazzjoni tad-dħul u n-nefqa matul it-tliet xhur preċedenti u mill-bidu tas-sena finanzjarja. Għal dan il-għan, kull kmandant tal-operazzjoni għandu jipprovdi lill-amministratur fi żmien suffiċjenti rapport dwar in-nefqa relatata mal-ispejjeż komuni operattivi tal-operazzjoni li hu jikkmanda.
   Artikolu 38
   Kondizzjonijiet għat-twettiq ta’ kontrolli
   1.   Qabel ma jwettqu l-kompitu tagħhom, il-persuni responsabbli għall-verifika tad-dħul u n-nefqa ta’ ATHENA għandhom ikunu rċevew permess għall-aċċess għal informazzjoni klassifikata sa mill-inqas il-livell “Secret UE” miżmuma mill-Kunsill, jew permess ekwivalenti minn Stat Membru jew in-NATO, skont il-każ. Dawk il-persuni għandhom jiżguraw li huma jirrispettaw il-konfidenzjalità tal-informazzjoni u jipproteġu d-data li tagħha jiksbu konoxxenza waqt il-kompitu tagħhom ta’ verifika, skont ir-regoli applikabbli għal dik l-informazzjoni u data.
   2.   Il-persuni responsabbli għall-verifika tad-dħul u n-nefqa ta’ ATHENA għandhom ikollhom aċċess mingħajr dewmien u mingħajr ma jagħtu avviż minn qabel għad-dokumenti u l-kontenut tal-ġustifikazzjonijiet kollha tad-data relatati ma’ dak id-dħul u n-nefqa, u għas-siti fejn jinżammu dawk id-dokumenti u l-ġustifikazzjonijiet. Huma jistgħu jagħmlu kopji. Il-persuni involuti fl-implimentazzjoni tad-dħul u n-nefqa ta’ ATHENA għandhom jagħtu lill-amministratur u lill-persuni responsabbli għall-verifika ta’ dak id-dħul u n-nefqa l-assistenza meħtieġa fit-twettiq tal-kompitu tagħhom.
   Artikolu 39
   Verifika esterna tal-kontijiet
   1.   Meta l-implimentazzjoni tan-nefqa ta’ ATHENA tkun fdata lil Stat Membru, istituzzjoni Komunitarja jew organizzazzjoni internazzjonali, dak l-Istat, l-istituzzjoni jew l-organizzazzjoni għandhom japplikaw ir-regoli li japplikaw għall-verifika tan-nefqa proprja tagħhom.
   2.   Madankollu, l-amministratur jew persuni maħtura minnu jistgħu, fi kwalunkwe żmien, iwettqu verifika tal-ispejjeż komuni ta’ ATHENA li jkunu saru fit-tħejjija għal, jew bħala segwitu ta’, operazzjonijiet, jew l-ispejjeż komuni operattivi ta’ operazzjoni. Barra minn dan, abbażi ta’ proposta mill-amministratur jew minn Stat Membru, il-Kumitat Speċjali jista’, fi kwalunkwe żmien, jaħtar awdituri esterni, u jistabbilixxi l-kompiti u l-kondizzjonijiet tal-impjieg tagħhom.
   3.   Bil-għan li jsiru verifiki esterni, għandu jkun stabbilit kulleġġ ta’ sitt membri ta’ awdituri. Kull sena, il-Kumitat Speċjali għandu jaħtar mill-1 ta’ Jannar tas-sena ta’ wara żewġ membri għal perijodu ta’ tliet snin, li jista’ jiġġedded darba, minn kandidati proposti mill-Istati Membri. Il-Kumitat Speċjali jista’ jestendi mandat ta’ membru sa mhux aktar minn 6 xhur. Il-kandidati għandhom ikunu membri ta’ korp nazzjonali ta’ verifika fi Stat Membru u joffru garanziji adegwati ta’ sigurtà u indipendenza. Huma għandhom ikunu disponibbli sabiex iwettqu kompiti f’isem ATHENA kif meħtieġ. Waqt li jkunu qed iwettqu dawn il-kompiti:

               (a)

               il-membri tal-kulleġġ għandhom jibqgħu jitħallsu mill-istituzzjoni ta’ oriġini tagħhom, filwaqt li ATHENA għandha tkun responsabbli għall-ispejjeż ta’ missjoni tagħhom skont ir-regoli applikabbli għall-uffiċjali tal-Komunitajiet Ewropej ta’ grad ekwivalenti. Il-kandidati għandhom ikunu membri tal-ogħla istituzzjoni nazzjonali ta’ verifika fi Stat Membru, jew irrakkomandati minn din l-istituzzjoni, u joffru garanziji adegwati ta’ sigurtà u indipendenza;

               (b)

               huma la għandhom jitolbu u lanqas jirċievu istruzzjonijiet ħlief mill-Kumitat Speċjali; fi ħdan il-mandat tagħhom verifika, il-Kulleġġ tal-Awdituri u l-membri tiegħu għandhom ikunu kompletament indipendenti u esklussivament responsabbli għat-tmexxija tal-verifika esterna;

               (c)

               huma għandhom jirrapportaw dwar il-kompitu tagħhom lill-Kumitat Speċjali biss;

               (d)

               huma għandhom jivverifikaw matul is-sena finanzjarja kif ukoll ex post, permezz ta’ kontrolli fuq il-post kif ukoll tad-dokumenti ta’ ġustifikazzjoni, li n-nefqa finanzjata jew pre-finanzjata permezz ta’ ATHENA tkun implimentata skont il-leġislazzjoni applikabbli u l-prinċipji ta’ amministrazzjoni finanzjarja tajba, jiġifieri skont il-prinċipji ta’ ekonomija, effikaċja u effiċjenza, u li l-kontrolli interni jkunu adegwati.

         Kull sena, il-Kulleġġ tal-Awdituri għandu jeleġgi sabiex ibiddel jew jestendi l-ħatra tal-president tiegħu minn fost il-membri tiegħu. Huwa għandu jadotta r-regoli applikabbli għall-verifiki mwettqa mill-membri tiegħu konformement mal-ogħla standards internazzjonali. Il-Kulleġġ tal-Awdituri għandu japprova r-rapporti tal-verifiki mfassla mill-membri tiegħu qabel ma dawn jingħataw lill-amministratur u lill-Kumitat Speċjali.
   4.   Il-Kumitat Speċjali jista’ jiddeċiedi fuq bażi ta’ każ b’każ u fuq motivazzjonijiet speċifiċi sabiex juża korpi esterni oħrajn.
   5.   L-ispiża tal-verifiki mwettqa minn awdituri li jaġixxu f’isem ATHENA għandha tkun ikkunsidrata bħala spiża komuni li għandha tiġi sostnuta minn ATHENA.
   Artikolu 40
   Verifika interna tal-kontijiet
   1.   Fuq proposta tal-amministratur u wara li jkun informa lill-Kumitat Speċjali, is-Segretarju Ġenerali tal-Kunsill għandu jaħtar awditur intern għall-mekkaniżmu ATHENA, u mill-inqas deputat awditur intern wieħed għal perijodu ta’ tliet snin, li jista’ jiġġedded darba; l-awdituri interni għandhom ikollhom il-kwalifiki professjonali meħtieġa u għandhom joffru garanziji adegwati ta’ sigurtà u indipendenza.
   2.   L-awditur intern għandu jirrapporta lill-amministratur dwar kif jipproċedi bir-riskji, billi jagħti opinjonijiet independenti dwar il-kwalità tas-sistemi ta’ amministrazzjoni u ta’ kontroll, u jipprovdi rakkomandazzjonijiet għat-titjib tal-kontroll intern fl- operazzjonijiet, u għall-promozzjoni ta’ amministrazzjoni finanzjarja tajba. Huwa inkarigat b’mod partikolari mill-valutazzjoni tal-adegwatezza u l-effiċjenza tas-sistemi ta’ ġestjoni interni u kif ukoll il-prestazzjoni tad-dipartimenti fit-twettiq ta’ linji politiċi u objettivi rigward ir-riskji assoċjati magħhom.
   3.   L-awditur intern iwettaq il-funzjonijiet tiegħu fuq id-dipartimenti kollha involuti fil-ġbir tad-dħul ta’ ATHENA jew fl-implimentazzjoni tal-infiq iffinanzjat minn ATHENA.
   4.   L-awditur intern għandu jagħmel verifika interna waħda jew aktar tul is-sena finanzjarja, kif meħtieġ. Huwa jirrapporta lill-amministratur u lill-kmandant tal-operazzjoni dwar il-konklużjonijiet u r-rakkomandazzjonijiet tiegħu. Il-kmandant tal-operazzjoni u l-amministratur għandhom jiżguraw li tittieħed azzjoni dwar ir-rakkomandazzjonijiet li jirriżultaw mill-verifiki.
   5.   L-amministratur jagħti kont annwali lill-Kumitat Speċjali dwar il-ħidma dwar verifika interna fejn jindika l-għadd u t-tip ta’ verifiki interni li jkunu saru, is-sejbiet li rriżultaw, ir-rakkomandazzjonijiet magħmula u l-azzjoni meħuda abbażi ta’ dawk ir-rakkomandazzjonijiet.
   6.   Barra minn hekk, kull kmandant tal-operazzjoni għandu jiżgura aċċess sħiħ għall-operazzjoni li huwa jikkmanda lill-awditur intern. L-awditur intern għandu jivverifika t-tħaddim sew tas-sistemi u l-proċeduri finanzjarji u baġitarji, u jiżgura t-tħaddim ta’ sistemi ta’ verifika interna b’saħħithom u effiċjenti. L-awditur intern la jista’ jkun uffiċjal tal-awtorizzazzjoni u lanqas uffiċjal tal-kontabbiltà; huwa ma jistax jipparteċipa fit-tħejjija tad-dikjarazzjonijiet finanzjarji.
   7.   Il-ħidma u r-rapporti tal-awditur intern għandhom jitpoġġew għad-dispożizzjoni tal-Kulleġġ tal-Awdituri flimkien mad-dokumenti ta’ ġustifikazzjoni kollha relatati magħhom.
   Artikolu 41
   Preżentazzjoni annwali tal-kontijiet
   1.   Kull kmandant tal-operazzjoni għandu jipprovdi lill-uffiċjal tal-kontabbiltà ta’ ATHENA sal-31 ta’ Marzu wara t-tmiem tas-sena finanzjarja jew fi żmien erba’ xhur wara t-tmiem tal-operazzjoni li hu jikkmanda, fid-data li fosthom tkun l-aktar bikrija, bl-informazzjoni meħtieġa sabiex jiġu stabbiliti l-kontijiet annwali għall-ispejjeż komuni, il-kontijiet annwali għall-infiq prefinanzjat u rimborżat konformement mal-Artikolu 28 u r-rapport annwali ta’ attività.
   2.   L-amministratur, bl-assistenza tal-uffiċjal tal-kontabbiltà u kull kmandant tal-operazzjoni, għandu jistabbilixxi u jipprovdi lill-Kumitat Speċjali u lill-Kulleġġ tal-Awdituri, sat-30 ta’ April wara t-tmiem tas-sena finanzjarja, il-kontijiet annwali provviżorji u r-rapport annwali ta’ attività.
   3.   Sal-31 ta’ Lulju wara t-tmiem tas-sena finanzjarja, il-Kumitat Speċjali għandu jkun provdut mill-Kulleġġ tal-Awdituri b’rapport ta’ verifika annwali u mill-amministratur, assistit mill-uffiċjal tal-kontabbiltà u minn kull kmandant tal-operazzjoni, bil-kontijiet annwali finali ta’ ATHENA. Sat-30 ta’ Settembru wara t-tmiem tas-sena finanzjarja l-Kumitat Speċjali għandu jeżamina l-kontijiet annwali fid-dawl tar-rapport ta’ verifika tal-Kulleġġ, bil-ħsieb li jagħti rilaxx lill-amministratur, lill-uffiċjal tal-kontabbiltà u lil kull kmandant tal-operazzjoni.
   4.   Il-kontijiet u l-inventarji kollha għandhom jinżammu, kull wieħed fil-livell tiegħu, mill-uffiċjal tal-kontabbiltà u minn kull kmandant tal-operazzjoni għal perijodu ta’ ħames snin mid-data li fiha jkun ingħata r-rilaxx korrispondenti.
   5.   Il-Kumitat Speċjali għandu jiddeċiedi li jdaħħal il-bilanċ tar-riżultat tal-baġit għal sena finanzjarja li għaliha l-kontijiet jkunu ġew approvati fil-baġit għas-sena finanzjarja ta’ wara, bħala dħul jew nefqa u dan skont iċ-ċirkostanzi, permezz ta’ baġit emendatorju.
   6.   Dik il-parti tal-bilanċ tar-riżultat tal-baġit għal sena finanzjarja li tiġi mill-implimentazzjoni ta’ approprjazzjonijiet maħsuba sabiex ikopru l-ispejjeż komuni li jkunu saru fit-tħejjija għal, jew bħala segwitu ta’, operazzjonijiet, għandha tiddaħħal kontra l-kontribuzzjonijiet li jkun imiss mill-Istati Membri parteċipanti.
   7.   Dik il-parti tal-bilanċ tar-riżultat tal-baġit li tiġi mill-implimentazzjoni ta’ approprjazzjonijiet maħsuba sabiex ikopru l-ispejjeż komuni operattivi ta’ operazzjoni partikolari għandha tiddaħħal kontra l-kontribuzzjonijiet li jkun imiss mill-Istati Membri li jkunu kkontribwixxew għal dik l-operazzjoni.
   8.   Jekk ir-rimborż ma jkunx jista’ jsir bit-tnaqqis mill-kontribuzzjonijiet dovuti lil ATHENA, il-bilanċ tar-riżultat tal-baġit għandu jitħallas lura lill-Istati Membri kkonċernati.
   9.   Sal-31 ta’ Marzu ta’ kull sena kull Stat Membru li jipparteċipa f’operazzjoni għandu jipprovdi informazzjoni fuq bażi volontarja lill-amministratur fejn ikun il-każ permezz Kmandant tal-Operazzjoni, dwar l-ispejjeż inkrementali li jkun għamel għall-operazzjoni matul is-sena finanzjarja preċedenti. Din l-informazzjoni għandha titqassam sabiex turi l-elementi prinċipali tan-nefqa. L-amministratur għandu jiġbor din l-informazzjoni sabiex jipprovdi lill-Kumitat Speċjali b’idea ġenerali tal-ispejjeż inkrementali tal-operazzjoni.
   Artikolu 42
   Preżentazzjoni tal-kontijiet ta’ operazzjoni
   1.   Meta tkun ġiet kompluta operazzjoni, il-Kumitat Speċjali jista’ jiddeċiedi, abbażi ta’ proposta mill-amministratur jew minn Stat Membru, li l-amministratur, bl-assistenza tal-uffiċjal tal-kontabbiltà u kmandant tal-operazzjoni, għandu jippreżenta lill-Kumitat Speċjali l-kontijiet tal-amministrazzjoni u l-karta bilanċ għal dik l-operazzjoni, mill-inqas sad-data li fiha kienet kompluta, u, jekk possibli, sad-data li fiha tkun ġiet terminata. L-iskadenza imposta fuq l-amministratur ma tistax tkun inqas minn erba’ xhur mid-data li fiha tkun ġiet kompluta l-operazzjoni.
   2.   Jekk fiż-żmien l-iskadenza mogħtija, il-kontijiet tal-amministrazzjoni u l-karta bilanċ ma jistgħux jinkludu d-dħul u n-nefqa konnessi mat-terminazzjoni ta’ dik l-operazzjoni, allura dak id-dħul u dik in-nefqa għandhom jidhru fil-kont annwali tal-amministrazzjoni u fil-karta bilanċ għal ATHENA u għandhom jiġu eżaminati mill-Kumitat Speċjali b’konnessjoni mal-preżentazzjoni annwali tal-kontijiet.
   3.   Il-Kumitat Speċjali għandu japprova l-kont tal-amministrazzjoni u l-karta tal-bilanċ għal dik l-operazzjoni li jkunu ġew preżentati lilu. Huwa għandu jagħti rilaxx lill-amministratur, lill-uffiċjal tal-kontabbiltà u lil kull kmandant tal-operazzjoni għall-operazzjoni in kwistjoni.
   4.   Jekk ir-rimborż ma jkunx jista’ jsir bit-tnaqqis mill-kontribuzzjonijiet dovuti lil ATHENA, il-bilanċ tar-riżultat tal-baġit għandu jitħallas lura lill-Istati Membri kkonċernati.
   KAPITOLU 12
   RESPONSABBILTÀ LEGALI
   Artikolu 43
   1.   Il-kondizzjonijiet li jirregolaw ir-responsabbiltà dixxiplinari jew kriminali tal-kmandant tal-operazzjoni, tal-amministratur u ta’ persunal ieħor provdut partikolarment mill-istituzzjonijiet Komunitarji jew minn Stati Membri fil-każ ta’ kondotta skorretta jew ta’ negliġenza fl-implimentazzjoni tal-baġit għandhom ikunu regolati mir-Regolamenti tal-Persunal jew mill-arranġamenti applikabbli għalihom. Addizzjonalment, ATHENA tista’ fuq inizjattiva tagħha stess jew fuq it-talba ta’ Stat kontribwent iġġib azzjoni ċivili kontra l-persunal imsemmi hawn fuq.
   2.   Fl-ebda każ ma jistgħu l-Komunitajiet Ewropej jew is-Segretarju Ġenerali tal-Kunsill jinżammu responsabbli minn Stat kontribwenti bħala riżultat tal-prestazzjoni tad-dmirijiet tagħhom mill-amministratur, mill-uffiċjal tal-kontabbiltà jew mill-persunal assenjat lilhom.
   3.   Ir-responsabbiltà kuntrattwali li tista’ tirriżulta minn kuntratti konklużi fil-kuntest tal-implimentazzjoni tal-baġit għandha tkun koperta permezz ta’ ATHENA mill-Istati kontribwenti. Din għandha tkun regolata mil-liġi applikabbli għall-kuntratti in kwistjoni.
   4.   Fil-każ ta’ responsabbiltà mhux kuntrattwali, kull dannu kkawżat mill-kwartieri ġenerali tal-operazzjoni, il-kwartieri ġenerali tal-forzi u l-kwartieri ġenerali tal-komponenti tal-istruttura tal-kriżi, li l-kompożizzjoni tagħhom għandha tiġi approvata mill-kmandant tal-operazzjoni, jew mill-persunal tagħhom fil-qadi ta’ dmirijiethom għandu jkun kopert permezz ta’ ATHENA mill-Istati kontribwenti, skont il-prinċipji ġenerali komuni għal-liġijiet tal-Istati Membri u r-Regolamenti tal-Persunal tal-forzi, applikabbli fil-post tal-operazzjonijiet.
   5.   Fl-ebda każ ma jistgħu l-Komunitajiet Ewropej jew l-Istati Membri jinżammu responsabbli minn Stat kontribwenti għal kuntratti konklużi fil-qafas tal-implimentazzjoni tal-baġit jew għal dannu kkawżat mill-unitajiet u d-dipartimenti tal-istruttura tal-kriżi, li l-kompożizzjoni tagħhom għandha tiġi approvata mill-kmandant tal-operazzjoni, jew mill-persunal tagħhom fil-qadi ta’ dmirijiethom.
   Artikolu 44
   Eżami mill-ġdid u reviżjoni
   Din id-Deċiżjoni sħiħa jew parti minnha, inklużi l-Annessi tagħha, għandha tiġi riveduta, jekk meħtieġ, fuq talba ta’ Stat Membru jew wara kull operazzjoni. Hija għandha tiġi riveduta mill-anqas darba kull tliet snin. Waqt l-eżami mill-ġdid jew ir-reviżjoni, jistgħu jintużaw l-esperti kollha utli għall-ħidma, u partikolarment il-korpi ta’ ġestjoni ta’ ATHENA.
   Artikolu 45
   Dispożizzjonijiet finali
   Id-Deċiżjoni 2007/384/PESK hija b’dan imħassra.
   Artikolu 46
   Effett
   Din id-Deċiżjoni għandha jkollha effett mill-jum tal-adozzjoni tagħha.
   Artikolu 47
   Pubblikazzjoni
   Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.

      Magħmul fi Brussell, 18 ta’ Diċembru 2008.

            Għall-Kunsill

            Il-President

         M. BARNIER

      (1)  ĠU L 63, 28.2.2004, p. 68.

      (2)  ĠU L 152, 13.6.2007, p.14.

      (3)  ĠU L 253, 7.10.2000, p. 42.

      (4)  ĠU L 248, 16.9.2002, p. 1.

      ANNESS I
      SPEJJEŻ KOMUNI SOSTNUTI MINN ATHENA KULL META JSIRU
      F'każijiet meta l-ispejjeż komuni li ġejjin ma jkunux jistgħu jiġu marbuta direttament ma' operazzjoni speċifika, il-Kumitat Speċjali jista' jiddeċiedi li jalloka l-approprjazzjonijiet korrispondenti mal-parti ġenerali tal-baġit annwali. Sa fejn ikun possibli, dawn l-approprjazzjonijiet għandhom jiddaħħlu fl-artikoli li juru l-operazzjoni li magħha jkunu l-aktar relatati.

                  1.

                  In-nefqa tal-missjoni li ssir mill-kmandant tal-operazzjoni u l-persunal tiegħu għall-preżentazzjoni tal-kontijiet ta' operazzjoni lill-Kumitat Speċjali.

                  2.

                  L-indennizzi għal danni u spejjeż li jirriżultaw minn pretensjonijiet u azzjonijiet li jkollhom jitħallsu permezz ta' ATHENA.

                  3.

                  L-ispejjeż skont kwalunkwe deċiżjoni sabiex jinħażen materjal li jkun inkiseb b'mod komuni għal operazzjoni (fejn dawn l-ispejjeż ikunu attribwiti għall-parti ġenerali tal-baġit annwali, għandha tkun indikata rabta ma' operazzjoni speċifika).

            Barra minn dan il-parti ġenerali tal-baġit annwali għandha tinkludi approprjazzjonijiet, fejn meħtieġ, sabiex ikopru l-ispejjeż komuni li ġejjin, f'operazzjonijiet li għall-finanzjament tagħhom jikkontribwixxu l-Istati Membri parteċipanti:

                  1.

                  Spejjeż bankarji;

                  2.

                  Spejjeż ta' verifika;

                  3.

                  Spejjeż komuni relattivi għall-fażi preparatorja ta' operazzjoni kif definit fl-Anness II.

      ANNESS II
      SPEJJEŻ KOMUNI OPERATTIVI RELATTIVI GĦALL-FAŻI PREPARATORJA U SOSTNUTI MINN ATHENA
      L-ispejjeż inkrimentali meħtieġa għal missjonijiet esploratorji u għal preparazzjonijiet (b'mod partikolari missjonijiet ta' stħarriġ u tkixxif) li jsiru minn forzi militari bil-ħsieb ta' operazzjoni militari speċifika tal-Unjoni: trasport, akkomodazzjoni, użu ta' mezzi ta' komunikazzjoni operattiva, reklutaġġ ta' persunal ċivili lokali għat-twettiq tal-missjoni bħal interpreti u xufiera.
      Servizzi mediċi: l-ispiża ta' evakwazzjonijiet mediċi ta' emerġenza (Medevac) ta' persuni li jkunu qed jieħdu sehem f'missjonijiet esploratorji u preparazzjonijiet minn forzi militari bil-ħsieb ta' operazzjoni militari speċifika tal-Unjoni, meta ma jkunx jista' jiġi pprovdut trattament mediku fil-post tal-operazzjoni.

      ANNESS III
      III-A
      SPEJJEŻ OPERATTIVI KOMUNI RELATTIVI GĦALL-FAŻI ATTIVA TA' OPERAZZJONIJIET LI DEJJEM JINĠARRU MINN ATHENA
      Għal kwalunkwe operazzjoni militari tal-Unjoni, ATHENA ser terfa' bħala spejjeż komuni operattivi l-ispejjeż inkrementali meħtieġa għall-operazzjoni definita hawn taħt.
      1.   L-ispejjeż inkrementali għall-kwartieri ġenerali (li jistgħu jiġu skjerati jew li huma fissi) għal operazzjonijiet immexxija mill-Unjoni Ewropea.
      1.1.   Definizzjoni tal-Kwartieri Ġenerali (HQ) li l-ispejjeż inkrementali tagħhom jitħallsu b'mod komuni:

                  (a)

                  :

                  Kwartieri ġenerali (HQ)

                  :

                  kwartieri ġenerali (HQ), persunal ta' kmand u ta' servizz kif approvati fil-Pjan ta' operazzjoni (OPLAN)

                  (b)

                  :

                  Kwartieri ġenerali tal-operazzjoni (OHQ)

                  :

                  kwartieri ġenerali statiċi, barra miż-żona, tal-kmandant tal-operazzjoni, li huwa responsabbli għall-kostruzzjoni, it-tnedija, l-appoġġ u l-irkupru ta' forza tal-Unjoni Ewropea.
                  Id-definizzjoni tal-ispejjeż komuni applikabbli għal OHQ għal operazzjoni għandha tkun appikabbli wkoll għas-Segretarjat Ġenerali Kunsill u għal ATHENA sa fejn dawn jaġixxu direttament għal dik l-operazzjoni.

                  (c)

                  :

                  Kwartieri ġenerali tal-forza (FHQ)

                  :

                  il-kwartieri ġenerali ta' forza tal-Unjoni Ewropea skjerata għaż-żona tal-operazzjonijiet.

                  (d)

                  :

                  Kwartieri ġenerali tal-komponenti (CCHQ)

                  :

                  kwartieri ġenerali ta' kmandant ta' komponent tal-Unjoni Ewropea skjerat għall-operazzjoni (jiġifieri l-kmandanti tal-ajru, tal-art, dawk marittimi u dawk b'funzjonijiet speċifiċi oħrajn li jistgħu jitqiesu meħtieġa li jinħatru skont in-natura tal-operazzjoni.

            1.2.   Definizzjoni ta' l-ispejjeż inkrimentali li tħallsu b'mod komuni:

                  (a)

                  :

                  Spejjeż tat-trasport

                  :

                  trasport lejn u mill-post tal-operazzjonijiet għall-iskjerament, is-sosteniment u l-irkupru tal-FHQ u s-CCHQ; spejjeż tat-trasport li jsiru mill-OHQ meħtieġa għal operazzjoni.

                  (b)

                  :

                  Amministrazzjoni

                  :

                  tagħmir supplimentari għal uffiċċju u akkomodazzjoni, servizzi u l-utilitajiet kuntrattwali, spejjeż għall-manutenzjoni tal-bini tal-kwartieri ġenerali.

                  (c)

                  :

                  Persunal ċivili reklutat speċifikament fil-kwartieri ġenerali eliġibbli għall-ħtiġijiet tal-operazzjoni

                  :

                  persunal ċivili li jaħdem fl-Unjoni Ewropea, persunal internazzjonali u persunal lokali reklutat lokalment meħtieġa għat-tmexxija tal-operazzjoni lil hinn mir-rekwiżiti operattivi normali (inkluż kwalunkwe ħlas għall-kumpens tas-sahra).

                  (d)

                  :

                  Komunikazzjoni bejn il-kwartieri ġenerali eliġibbli u bejn il-kwartieri ġenerali eliġibbli u l-forzi direttament subordinati

                  :

                  nefqa kapitali għax-xiri u l-użu ta' tagħmir tat-TI u ta' komunikazzjoni supplimentari u l-ispejjeż għal servizzi mogħtija (kera u manutenzjoni ta' modems, linji tat-telefoun, satphones, cryptofax, linji siguri, fornituri tal-internet, linji għat-trasmissjoni ta' data, netwerks lokali);

                  (e)

                  :

                  Trasport/vjaġġar (esklużi l-ispejjeż “per diem”) fiż-żona tal-operazzjonijiet tal-kwartieri ġenerali

                  :

                  nefqa relatata mat-trasport ta' vetturi u vjaġġar ieħor b'mezzi oħrajn u l-ispejjeż tal-ġarr, inkluż vjaġġar minn rinforzi nazzjonali u viżitaturi; spejjeż inkrementali ta' karburant meta mqabbla mal-ispejjeż li kieku kienu jiswew operazzjonijiet normali; kera ta' vetturi addizzjonali; spejjeż ta' vjaġġi uffiċjali bejn il-lokalità operattiva u Brussell u/jew il-postijiet fejn jiġu organizzati laqgħat mill-Unjoni Ewropea; spejjeż tal-assigurazzjoni ta' partijiet terzi imposti minn xi pajjiżi fuq organizzazzjonijiet internazzjonali li jmexxu operazzjonijiet fit-territorju tagħhom.

                  (f)

                  :

                  Kwartieri u alloġġ/infrastruttura

                  :

                  nefqa għall-akkwist, il-kiri jew ir-ridekorazzjoni tal-faċilitajiet ta' HQ meħtieġa fil-post tal-operazzjoni (kiri ta' bini, shelters, tined), jekk meħtieġ.

                  (g)

                  :

                  Informazzjoni pubblika

                  :

                  spejjeż relatati ma' kampanji ta' informazzjoni u ta' komunikazzjoni mal-mezzi tax-xandir fl-OHQ u l-FHQ, konformement mal-istrateġija tal-informazzjoni żviluppata mill-HQ operattivi.

                  (h)

                  :

                  Rappreżentazzjoni u akkoljenza

                  :

                  spejjeż għar-rappreżentazzjoni; spejjeż fil-livell ta' HQ meħtieġa għat-tmexxija ta' operazzjoni.

            2.   Spejjeż inkrementali li jsiru sabiex jiġi provdut appoġġ għall-forza fl-intier tagħha:
      L-ispejjeż definiti hawn taħt huma dawk li jsiru bħala konsegwenza tal-iskjerament tal-forza fil-lokalità tagħha:

                  (a)

                  :

                  Xogħlijiet meħtieġa għall-iskjerament/ infrastruttura

                  :

                  nefqa assolutament meħtieġa sabiex il-forza fl-intier tagħha twettaq il-missjoni tagħha (ajruport, linji tal-ferrovija, portijiet, toroq loġistiċi ewlenin, inklużi punti tal-iżbark u żoni avvanzati tal-assemblea li jkunu użati b'mod komuni; ippumpjar, trattament, distribuzzjoni u evakwazzjoni tal-ilma, forniment ta' elettriku u ilma, xogħlijiet tal-art u protezzjoni statika tal-forzi, faċilitajiet tal-ħżin, b'mod partikolari ta' karburant u munizzjon, żoni loġistiċi ta' assemblea; appoġġ tekniku għall-infrastruttura ffinanzjata b'mod konġunt).

                  (b)

                  :

                  Marki ta' identifikazzjoni

                  :

                  marki speċifiċi ta' identifikazzjoni, karti tal-identità “Unjoni Ewropea”, badges, medalji, bnadar bil-kuluri tal-Unjoni Ewropea jew marki ta' identità oħrajn tal-forza jew identifikazzjoni tal-HQ (esklużi ħwejjeġ, kpiepel jew uniformijiet).

                  (c)

                  :

                  Servizzi mediċi

                  :

                  evakwazzjonijiet mediċi ta' emerġenza (Medevac). Installazzjoni ta' rwoli 2 u ta' rwoli 3 fil-livell tal-elementi operattivi fil-post bħall-ajruporti u l-punti tal-iżbark, hekk kif approvati fil-Pjan ta' operazzjoni (OPLAN).

                  (d)

                  :

                  Ksib ta' informazzjoni

                  :

                  Ritratti bis-satellita għall-intelligence hekk kif approvati fil-Pjan ta' operazzjoni (OPLAN), jekk il-finanzjament tagħhom ma jistax jiġi żgurat mill-fondi disponibbli fil-baġit taċ-Ċentru tas-Satellita tal-Unjoni Ewropea (SATCEN).

            3.   Spejjeż inkrementali li jsiru mir-rikors tal-UE għall-assi u l-kapaċitajiet komuni tan-NATO magħmula disponibbli għal operazzjoni mmexxija mill-UE.
      L-ispiża għall-Unjoni Ewropea tal-applikazzjoni għal waħda mill-operazzjonijiet militari tagħha tal-arranġamenti bejn l-UE u n-NATO relatata mar-rilaxx, monitoraġġ u ritorn jew sejħa mill-ġdid tal-assi u l-kapaċitajiet komuni tan-NATO magħmula disponibbli għal operazzjoni mmexxija mill-UE. Rimborżi min-NATO lill-UE.
      4.   L-ispejjeż inkrementali li jsiru mill-Unjoni Ewropea għal merkanzija, servizzi jew xogħlijiet inklużi fil-lista ta' spejjeż komuni u magħmula disponibbli f'operazzjoni mmexxija mill-Unjoni Ewropea, minn Stat Membru, istituzzjoni tal-Unjoni Ewropea, Stat terz jew organizzazzjoni internazzjonali skont arranġament imsemmi fl-Artikolu 11. Rimborżi minn stat, istituzzjoni tal-Unjoni Ewropea jew organizzazzjoni internazzjonali bbażati fuq tali arranġament.
      III-B
      SPEJJEŻ KOMUNI TAL-PJAN OPERAZZJONALI RELATTIVI GĦALL-FAŻI ATTIVA TA' ĦIDMA SPEĊIFIKA, RESPONSABBLI MINN ATHENA META L-KUNSILL HEKK JIDDEĊIEDI

                  Spejjeż tat-trasport

                  :

                  trasport lejn u mill-post tal-operazzjonijiet sabiex jiġu skjerati, mantenuti u rkuprati l-forzi meħtiġa għall-operazzjoni.

                  Kwartieri ġenerali multinazzjonali tat-Task-force

                  :

                  kwartieri ġenerali multinazzjonali tat-task-forces tal-UE skjerati fiż-żona tal-operazzjoni.

            III-C
      SPEJJEŻ OPERATTIVI KOMUNI ASSUNTI MINN ATHENA, META MITLUBA MILL-KMANDANT TAL-OPERAZZJONI U APPROVATI MILL-KUMITAT SPEĊJALI

                  (a)

                  :

                  Kwartieri u alloġġ/infrastruttura

                  :

                  nefqa għall-akkwist, kiri jew ridekorazzjoni ta' bini fil-post tal-operazzjoni (bini, shelters, tined), kif meħtieġ għall-forzi skjerati għall-operazzjoni.

                  (b)

                  :

                  Tagħmir addizzjonali essenzjali

                  :

                  kiri jew xiri matul operazzjoni ta' tagħmir speċifiku mhux previst li jkun essenzjali għat-twettiq tal-operazzjoni, sa fejn it-tagħmir mixtri ma jkunx ripatrijat fi tmiem il-missjoni.

                  (c)

                  :

                  servizzi mediċi

                  :

                  Installazzjoni ta' rwoli 2 fil-post, li mhumiex dawk imsemmija fl-Anness III-A.

                  (d)

                  :

                  Ksib ta' informazzjoni

                  :

                  ksib ta' informazzjoni (ritratti bis-satellita; intelligence, tkixxif u sorveljanza fuq il-post tal-operazzjoni (ISR), inkluż Sorveljanza Ajru-Art (AGSR); intelligence umana).

                  (e)

                  :

                  Kapaċitajiet essenzjali oħrajn fil-livell tal-post tal-operazzjoni

                  :

                  tneħħija ta' mini sa fejn din tkun meħtieġa għall-operazzjoni tal-protezzjoni kimika, bijoloġika, radjoloġika u nukleari (CBRN); ħżin u qerda ta' armi u munizzjon miġbura fiż-żona ta' operazzjoni.

      ANNESS IV
      SPEJJEŻ KOMUNI OPERATTIVI RELATTIVI GĦAT-TERMINAZZJONI TA' OPERAZZJONI, LI JINĠARRU MINN ATHENA
      Spejjeż li jkunu saru sabiex tinstab id-destinazzjoni finali għat-tagħmir u l-infrastruttura ffinanzjati b'mod komuni għall-operazzjoni.
      Spejjeż inkrementali għat-tfassil tal-kontijiet għall-operazzjoni. L-ispejjeż komuni eliġibbli għandhom ikunu determinati konformement mal-Anness III, b'kont meħud tal-fatt li l-persunal li jkun meħtieġ sabiex jitfasslu l-kontijiet jappartjeni għall-kwartieri ġenerali għal dik l-operazzjoni, ukoll wara li dan tal-aħħar ikun temm l-attivitajiet tiegħu.


title: 2008/544/KE: Deċiżjoni tal-Kummissjoni ta’ l- 20 ta’ Ġunju 2008 li temenda d-Deċiżjoni Nru 2004/858/KE sabiex tittrasforma L-Aġenzija Eżekuttiva għall-Programm tas-Saħħa Pubblika f’ L-Aġenzija Eżekuttiva għas-Saħħa u l-Konsumaturi

text:
               3.7.2008

               MT

               Il-Ġurnal Uffiċjali ta’ l-Unjoni Ewropea

               L 173/27

         DEĊIŻJONI TAL-KUMMISSJONI
   ta’ l-20 ta’ Ġunju 2008
   li temenda d-Deċiżjoni Nru 2004/858/KE sabiex tittrasforma “L-Aġenzija Eżekuttiva għall-Programm tas-Saħħa Pubblika” f’ “L-Aġenzija Eżekuttiva għas-Saħħa u l-Konsumaturi”
   (2008/544/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (1),
   Billi:

               (1)

               L-Aġenzija Eżekuttiva għall-Programm tas-Saħħa Pubblika (minn issa ‘l quddiem imsejħa l-“PHEA”) twaqqfet bid-Deċiżjoni tal-Kummissjoni 2004/858/KE (2), biex timmaniġġja l-programm ta’ azzjoni tal-Komunità fil-qasam tas-saħħa pubblika (minn issa ‘l quddiem imsejjaħ “il-Programm tas-Saħħa Pubblika 2003-2008”) adottat bid-Deċiżjoni Nru 1786/2002/KE tal-Parlament Ewropew u tal-Kunsill (3). Id-Deċiżjoni 2004/858/KE tipprevedi għall-PHEA li twettaq il-funzjonijiet tagħha sal-31 ta’ Diċembru 2010 sabiex tesegwixxi kuntratti u għotjiet iffirmati taħt il-programm għas-Saħħa Pubblika 2003-2008.

               (2)

               Id-Deċiżjoni Nru 1350/2007/KE tal-Parlament Ewropew u tal-Kunsill tat-23 ta’ Ottubru 2007 tistabbilixxi t-tieni programm ta’ azzjoni tal-Komunità fil-qasam tas-saħħa (2008-2013) (4) (minn issa ‘l quddiem imsejjaħ “it-tieni Programm għas-Saħħa Pubblika 2008-2013”) li daħal fis-seħħ fil-21/11/2007. It-tieni Programm għas-Saħħa Pubblika huwa mfassal biex ikompli l-azzjoni tal-Komunità fil-qasam tas-Saħħa Pubblika billi jiffoka fuq tliet għanijiet wiesgħa: it-titjib tas-sigurtà tas-saħħa taċ-ċittadini, il-promozzjoni tas-saħħa biex titjieb il-prosperità u s-solidarjetà; u biex jiġi ġġenerat u mxerred it-tagħrif dwar is-saħħa.

               (3)

               Il-programm ta’ azzjoni tal-Komunità fil-qasam tal-ħarsien tal-Konsumatur għall-2007-2013, adottat mill-Parlament Ewropew u l-Kunsill fit-18 ta’ Diċembru 2006 (5) (minn issa ‘l quddiem imsejjaħ “il-programm tal-Konsumatur għall-2007-2013”) jistabbilixxi l-qafas ġenerali għall-iffinanzjar ta’ l-azzjonijiet tal-Komunità b’appoġġ għall-politika tal-Konsumaturi għas-snin 2007 sa 2013. L-għan tal-Programm huwa li jikkumplimenta, jappoġġja u jissorvelja l-politiki ta’ l-Istati Membri u li jikkontribwixxi għall-ħarsien tas-saħħa, is-sigurtà u l-interessi ekonomiċi u legali tal-konsumaturi kif ukoll li jippromwovi d-drittijiet tagħhom għall-informazzjoni, għall-edukazzjoni u biex jorganizzaw ruħhom sabiex iħarsu l-interessi tagħhom.

               (4)

               L-Artikolu 51 tar-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali li jsiru biex tiġi verifikata l-konformità mal-liġi ta’ l-għalf u l-ikel, is-saħħa ta’ l-annimali u r-regoli tal-benesseri ta’ l-annimali (6) jippermetti lill-Kummissjoni li torganizza korsijiet ta’ taħriġ għall-personal ta’ l-awtoritajiet kompetenti ta’ l-Istati Membri u għall-parteċipanti minn pajjiżi terzi, inkluż pajjiżi li qed jiżviluppaw. L-oqsma koperti b’taħriġ simili huma l-liġi ta’ l-ikel u l-liġi ta’ l-għalf, saħħa ta’ l-annimali u kundizzjonijiet ta’ benesseri ta’ l-annimali. Barra minn hekk, l-Artikolu 2(l)(i) tad-Direttiva tal-Kunsill 2000/29/KE tat-8 ta’ Mejju dwar miżuri ta’ ħarsien kontra l-introduzzjoni fil-Komunità ta’ organiżmi li jagħmlu ħsara lill-pjanti jew prodotti tal-pjanti u kontra l-firxa tagħhom fil-Komunità (7), joffri bażi legali għat-taħriġ fis-settur tas-saħħa tal-pjanti biex l-attivitajiet ta’ taħriġ organizzati mill-Kummissjoni jikkostitwixxu strateġija ġenerali tal-Kummissjoni għat-taħriġ, kif ukoll regoli għas-saħħa tal-pjanti (minn issa ‘l quddiem imsejħa “miżuri ta’ taħriġ dwar is-sigurtà ta’ l-ikel koperti bir-Regolament (KE) Nru 882/2004 u d-Direttiva 2000/29/KE”).

               (5)

               Analiżi tal-benefiċċju kumparat ma’ l-ispiża mwettaq mill-konsulenti esterni wriet li jekk ix-xogħol ta’ implimentazzjoni tal-programm relatat mat-tieni Programm għas-Saħħa Pubblika 2008-2013 jiġi afdat lill-PHEA eżistenti din tkun l-aktar għażla li tipproduċi benefiċċju għall-ispiża.

               (6)

               Analiżi tal-benefiċċju mqabbel ma’ l-ispiża wera wkoll li l-ħidmiet ta’ implimentazzjoni tal-programm relatati mal-programm tal-Konsumatur għall-2007-2013 kif ukoll miżuri ta’ taħriġ għas-sigurtà ta’ l-ikel koperti bir-Regolament (KE) Nru 882/2004 u d-Direttiva 2000/29/KE għandhom jitwettqu b’mod aktar effiċjenti mill-PHEA eżistenti, filwaqt li jiġi żgurat li l-immaniġġjar ġenerali jsir mill-Kummissjoni għal dawk il-programmi u miżuri tal-Komunità.

               (7)

               Sabiex jiġu riflessi l-ħidmiet addizzjonali, il-PHEA għandha tiġi mibdula f’Aġenzija Eżekuttiva għas-Saħħa u l-Konsumaturi.

               (8)

               Id-Deċiżjoni 2004/858/KE għandha għalhekk tiġi emendata skond dan.

               (9)

               Id-dispożizzjonijiet stabbiliti f’din id-Deċiżjoni huma konformi ma’ l-opinjoni tal-Kumitat għall-Aġenziji Eżekuttivi,

         IDDEĊIDIET KIF ĠEJ:
   Artikolu 1
   Id-Deċiżjoni 2004/858/KE hi emendata kif ġej:

               (1)

               Fl-Artikolu 1, il-paragrafu 2 jinbidel b’dan li ġej:
               “2.   Isem l-Aġenzija se jkun ‘L-Aġenzija Eżekuttiva għas-Saħħa u l-Konsumaturi.’”

               (2)

               L-Artikolu 3 jinbidel b’dan li ġej:
               “Artikolu 3
               Tul ta’ żmien
               L-Aġenzija għandha twettaq il-ħidmiet tagħha mill-1 ta’ Jannar 2005 sal-31 ta’ Diċembru 2015.”

               (3)

               L-Artikolu 4 jinbidel b’dan li ġej:
               “Artikolu 4
               Għanijiet u ħidmiet
               1.   L-Aġenzija għandha tkun responsabbli għat-twettiq tal-ħidmiet ta’ implimentazzjoni li ġejjin għall-immaniġġjar tat-tieni Programm tas-Saħħa Pubblika 2008-2013 kif adottat bid-Deċiżjoni 1350/2007/KE, il-programm tal-Konsumatur għall-2007-2013 kif adottat bid-Deċiżjoni Nru 1926/2006/KE u l-miżuri ta’ taħriġ għas-sigurtà ta’ l-ikel koperti bir-Regolament (KE) Nru 882/2004 u d-Direttiva 2000/29/KE:

                           (a)

                           l-immaniġġjar tal-fażijiet tul il-perjodu ta’ proġetti speċifiċi li jiġu definiti mill-Kummissjoni fl-istrument tad-delegazzjoni fi ħdan it-tifsira ta’ l-Artikolu 6(3) tar-Regolament (KE) Nru 58/2003 fil-kuntest ta’ l-implimentazzjoni tal-programmi u miżuri tal-Komunità msemmija hawn fuq, kif ukoll l-ivverifikar neċessarju għal dan il-għan, billi jittieħdu d-deċiżjonijiet relevanti fejn il-Kummissjoni għandha s-setgħa li tagħmel dan;

                           (b)

                           l-adozzjoni tad-dokumenti għall-implimentazzjoni tal-baġit għad-dħul u l-ħruġ ta’ finanzi u t-twettiq, meta l-Kummissjoni tkun tatha s-setgħa li tagħmel dan, ta’ l-operazzjonijiet kollha meħtieġa biex timplimenta l-programmi tal-Komunità msemmija hawn fuq u, b’mod partikolari, dawk marbuta mal-għoti ta’ kuntratti u għotjiet ta’ flus;

                           (ċ)

                           ġbir, analiżi u li tiġi mgħoddija lill-Kummissjoni l-informazzjoni kollha meħtieġa biex tiggwida u tevalwa l-implimentazzjoni tal-programmi u miżuri tal-Komunità msemmija hawn fuq.

                     2.   L-Aġenzija għandha wkoll timmaniġġja l-fażijiet kollha fil-perjodu tal-miżuri implimentattivi delegati lilha fil-qafas tal-programm ta’ azzjoni tal-Komunità fil-qasam tas-saħħa pubblika 2003-2008, adottat bid-Deċiżjoni Nru 1786/2002/KE.
               3.   Id-deċiżjoni tal-Kummissjoni li tiddelega l-awtorità lill-Aġenzija sejra turi fid-dettal il-ħidmiet kollha fdati lillha. Id-deċiżjoni tal-Kummissjoni se tiġi trażmessa, bħala informazzjoni, lill-kumitat stabbilit mill-Artikolu 24 tar-Regolament (KE) Nru 58/2003.”

               (4)

               L-Artikolu 6 jinbidel b’dan li ġej:
               “Artikolu 6
               Għotjiet
               L-Aġenzija għandha tirċievi sussidji li jidħlu fil-baġit ġenerali tal-Komunitajiet Ewropew mill-fondi allokati għat-tieni Programm tas-Saħħa Pubblika 2008-2013 kif adottat bid-Deċiżjoni 1350/2007/KE, il-programm tal-Konsumatur għall-2007-2013 kif adottat bid-Deċiżjoni 1926/2006/KE u l-miżuri ta’ taħriġ għas-sigurtà ta’ l-ikel koperti bir-Regolament (KE) Nru 882/2004 u d-Direttiva 2000/29/KE:”

         Artikolu 2
   Ir-referenzi kollha għall-“Aġenzija Eżekuttiva għall-Programm tas-Saħħa Pubblika” għandhom jiġu interpretati bħala referenzi għall-“Aġenzija Eżekuttiva għas-Saħħa u l-Konsumaturi”.

      Magħmula fi Brussell, 20 ta’ Ġunju 2008.

            Għall-Kummissjoni Ewropea

         Androulla VASSILIOU

            Membru tal-Kummissjoni

      (1)  ĠU L 11, 16.1.2003, p. 1.

      (2)  ĠU L 369, 16.12.2004, p. 73.

      (3)  ĠU L 271, 9.10.2002, p. 1. Id-Deċiżjoni kif emendata l-aħħar bid-Deċiżjoni Nru 786/2004/KE (ĠU L 138, 30.4.2004, p. 7).

      (4)  ĠU L 301, 20.11.2007, p. 3.

      (5)  Id-Deċiżjoni Nru 1926/2006/KE tal-Parlament Ewropew u tal-Kunsill (ĠU L 404, 30.12.2006, p. 39).

      (6)  ĠU L 165, 30.4.2004, p. 1. Ir-Regolament kif emendat l-aħħar bir-Regolament tal-Kunsill (KE) Nru 301/2008 (ĠU L 97, 9.4.2008, p. 85).

      (7)  ĠU L 169, 10.7.2000, p. 1. Id-Direttiva kif emendata l-aħħar bid-Direttiva tal-Kummissjoni 2007/41/KE (ĠU L 169, 29.6.2007, p. 51).


title: Deċiżjoni tal-Kunsill tat-23 ta’ Jannar 2017 li taħtar il-membri u l-membri supplenti tal-Kumitat Konsultattiv dwar il-Moviment Liberu tal-Ħaddiema għall-Portugall

text:
               27.1.2017

               MT

               Il-Ġurnal Uffiċjali tal-Unjoni Ewropea

               C 27/6

         DEĊIŻJONI TAL-KUNSILL
   tat-23 ta’ Jannar 2017
   li taħtar il-membri u l-membri supplenti tal-Kumitat Konsultattiv dwar il-Moviment Liberu tal-Ħaddiema għall-Portugall
   (2017/C 27/05)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (UE) Nru 492/2011 tal-Parlament Ewropew u tal-Kunsill tal-5 ta’ April 2011 dwar il-moviment liberu tal-ħaddiema fi ħdan l-Unjoni (1), u b’mod partikolari l-Artikoli 23 u 24 tiegħu,
   Wara li kkunsidra l-listi ta’ kandidati ppreżentati lill-Kunsill mill-Gvernijiet tal-Istati Membri,
   Billi:

               (1)

               Bid-Deċiżjoni tiegħu tal-20 ta’ Settembru 2016 (2), il-Kunsill ħatar il-membri u l-membri supplenti tal-Kumitat Konsultattiv dwar il-Moviment Liberu tal-Ħaddiema għall-perijodu mill-25 ta’ Settembru 2016 sal-24 ta’ Settembru 2018.

               (2)

               Il-gvern tal-Portugall ippreżenta nomini oħra għal diversi karigi li jridu jimtlew,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b’dan maħtura membri u membri supplenti tal-Kumitat Konsultattiv dwar il-Libertà tal-Moviment tal-Ħaddiema għall-perijodu li jintemm fl-24 ta’ Settembru 2018:
   I.   RAPPREŻENTANTI TAL-GVERN

               Pajjiż

               Membri

               Membri supplenti

               Portugall

               Is-Sinjura Catarina CAMPOS

   II.   RAPPREŻENTANTI TAT-TRADE UNIONS

               Pajjiż

               Membri

               Membri supplenti

               Portugall

               Is-Sinjura Catarina Maria BRANCO TAVARES
               Is-Sur Carlos Manuel ALVES TRINDADE

               Is-Sur Bruno TEIXEIRA

   III.   RAPPREŻENTANTI TA’ ASSOĊJAZZJONIJIET TA’ MIN IĦADDEM

               Pajjiż

               Membri

               Membri supplenti

               Portugall

               Is-Sinjura Cristina NAGY MORAIS
               Is-Sur Nuno BERNARDO

               Is-Sur Manuel Marcelino PENA COSTA

         Artikolu 2
   Il-Kunsill għandu jaħtar il-membri u l-membri supplenti li għadhom ma ġewx nominati f’data aktar tard.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Jannar 2017.

            Għall-Kunsill

            Il-President

         R. GALDES

      (1)  ĠU L 141, 27.5.2011, p. 1.

      (2)  Id-Deċiżjoni tal-Kunsill tal-20 ta’ Settembru 2016 li taħtar il-membri u l-membri supplenti tal-Kumitat Konsultattiv dwar il-Moviment Liberu tal-Ħaddiema (ĠU C 348, 23.9.2016, p. 3).


title: 2014/653/UE: Deċiżjoni tal-Kunsill tat- 8 ta' Settembru 2014 li taħtar żewġ membri Taljani u erba' membri supplenti Taljani fil-Kumitat tar-Reġjuni

text:
               9.9.2014

               MT

               Il-Ġurnal Uffiċjali tal-Unjoni Ewropea

               L 268/11

         DEĊIŻJONI TAL-KUNSILL
   tat-8 ta' Settembru 2014
   li taħtar żewġ membri Taljani u erba' membri supplenti Taljani fil-Kumitat tar-Reġjuni

      (2014/653/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern Taljan,
   Billi:

               (1)

               Fit-22 ta' Diċembru 2009 u fit-18 ta' Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2010 sal-25 ta' Jannar 2015. Fl-20 ta' Ġunju 2011, permezz tad-Deċiżjoni tal-Kunsill 2011/375/UE (3), is-Sur Roberto RUOCCO nħatar bħala membru sal-25 ta' Jannar 2015. Fis-16 ta' Lulju 2012, permezz tad-Deċiżjoni tal-Kunsill 2012/405/UE (4), is-Sinjura Lucia LIBERTINO nħatret membru supplenti sal-25 ta' Jannar 2015.

               (2)

               Konsegwentement għat-tmiem tal-mandat tas-Sur Giorgio GRANELLO u tas-Sur Roberto RUOCCO, saru vakanti s-siġġijiet ta' żewġ membri fil-Kumitat tar-Reġjuni.

               (3)

               Konsegwentement għat-tmiem tal-mandat tas-Sinjura Carmela CASILE, is-Sur Francesco DE MICHELI, is-Sinjura Lucia LIBERTINO u s-Sur Sergio SOAVE, saru vakanti s-siġġijiet ta' erba' membri supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2015:

               (a)

               bħala membri:

                           —

                           Is-Sur Giorgio GRANELLO, Consigliere Comunale del Comune di Ponzano Veneto (TV) (tibdil fil-mandat)

                           —

                           Is-Sur Giorgio SILLI, Consigliere Comunale del Comune di Prato

                     u

               (b)

               bħala membri supplenti:

                           —

                           Is-Sur Isidoro GOTTARDO, Consigliere Comunale del Comune di Sacile (PN)

                           —

                           Is-Sur Andrea TRAGAIOLI, Sindaco del Comune di Rosta (TO)

                           —

                           Is-Sur Armando COPPOLA, Presidente Municipalità 4 Comune di Napoli

                           —

                           Is-Sinjura Francesca BALZANI, Assessore del Comune di Milano.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, it-8 ta' Settembru 2014.

            Għall-Kunsill

            Il-President

         S. GOZI

      (1)  ĠU L 348, 29.12.2009, p. 22

      (2)  ĠU L 12, 19.1.2010, p. 11.

      (3)  ĠU L 168, 28.6.2011, p. 10.

      (4)  ĠU L 189, 19.7.2012, p. 9.